text: "World of Warcraftissa" ihmisille on saatavilla seuraavat hahmoluokat: maagi, paladiini, pappi, roisto, manaajavelho, soturi, kuolonritari (lisäosasta "" alkaen), metsästäjä (lisäosasta "" alkaen) ja munkki (lisäosasta "" alkaen). Heitä johti aluksi Stormwindin kuningas Varian Wrynn, joka oli myös koko Liittouman korkea kuningas, jonka kuoltua valtaistuimen peri Anduin Wrynn. Ihmisten ominaisratsuina toimivat hevoset.


title: Warcraft-universumin rodut ja ryhmittymät

text: Korkeahaltiat () ovat Kalimdorista karkotettuja Korkeasyntyisten () jälkeläisiä. He asettuivat Eastern Kingdomsin koillisosiin. Mutta sitten Amani-heimon peikot uhkasivat heitä. Arathorin ihmisten avulla he torjuivat uhan ja vastapalveluksena korkeahaltiat opettivat nämä käyttämään magiaa. Tämän jälkeen korkeahaltiat perustivat valtakunnan nimeltä Quel'Thalas ja nimesivät sen pääkaupungin Silvermoon Cityksi. He myös loivat magiansa lähteeksi Auringon kaivon (), jossa virtasi Ikuisuuden kaivosta mukaan otettua vettä.


text: Toisen sodan aikana Zul'jinin joukot varastivat korkeahaltioilta riimuja käyttäen niitä uusien jättimaagien () kasvattamiseen, jolloin haltiat liittyivät täysin haluin kääpiöiden ja maahisten tavoin osaksi Liittoumaa. Kolmannen sodan aikana Kalmoruton epäkuolleet kuitenkin hyökkäsivät Quel'Thalasiin. Auringon kaivo korruptoitui ja suuri osa korkeahaltioista sai surmansa. Heitä nostettiin kuolleista bansheeksi ja ghouleiksi muutettuina. Suurin osa selvitytyjistä liittyi prinssi Kael'thas Sunstriderin seuraan kutsuen itseään nimellä sin'dorei eli "veren lapset", tunnettu myös verihaltioina. Selvityjistä vain kymmenesosa säilytti vanhan nimensä ja oleskeli Kirin Torin suojeluksessa Dalaranissa.


text: Korkeahaltiat ovat nykyään osa Silver Covenantia, joka vastustaa Lauman jäsenten hyväksymistä osaksi Kirin Toria. Heitä johtaa vartija-kenraali Vereesa Windrunner, jonka aviomies Rhonin oli eläessään Kirin Torin johtaja. Korkeahaltiat ovat "World of Warcraftissa" ei-pelattava rotu.


text: Lisäosassa "Legion" paljastui, että Alleria Windrunner oli löytänyt korkeahaltioiden alalajin nimeltä tyhjiöhaltiat (), joka oli hyödyntänyt korruptoivaa varjotaikuutta. Alleria itsekin muutti itsensä tyhjiöhaltiaksi ja huomasi pystyvänsä hallitsemaan varjotaikuutta. Tämän jälkeen hänestä tuli tyhjiöhaltioiden johtaja. Lisäosassa "Battle for Azeroth" tyhjiöhaltiat ovat yksi Liittouman liittolaisroduista.


text: Kääpiöt () ovat pienikokoisia, lähes ihmisten kaltaisia olentoja. Kääpiöt ovat hyvin kiintyneitä kiveen, ja he olivat alun perin kaivostoimintaa. Heidät haudataankin yleensä kiveen, jossa onkin jo muitakin kivihautoja, ne taas sijaitsevat luolassa joka sattuu myös olemaan kiveä. Vaikka kääpiöt ovatkin niin kiintyneitä kiveen, he rakastavat myös luontoa, eivätkä tuhoa sitä, koska käyttävät rakennusaineena kiveä.


text: Kääpiöillä on kolme klaania: Bronzebeard, Dark Iron ja Wildhammer. Ja kaikki asustavat Khaz Modanin valtakunnassa. Bronzebeardin ja Wildhammerin kääpiöiden iho on samanvärinen kuin ihmisillä. Dark Ironin kääpiöillä on tummanharmaa iho ja punaiset silmät. Bronzebeardin kääpiöt kuuluvat Liittoumaan ja heidän pääkaupunkinsa on Ironforge. Wildhammerit eivät varsinaisesti kuulu siihen, mutta tekevät yhteistyötä siihen kuuluvien rotujen kanssa. Heidän pääkaupunkinsa on Aerie Peak. Dark Ironin kääpiöt puolestaan ovat sekä Liittouman että Lauman vihollisia ja he palvelevat tulielementtaalien johtajaa, Ragnarosia. Bronzebeardit vihaavat heitä eniten, koska keisari Dagran Thaurissan oli vietellyt kuningas Magni Bronzebeardin tyttären, Moiran. Dagranin kuoltua Moirasta tuli Dark Ironin johtaja ja liitti isänsä kuoleman jälkeen heidät osaksi Liittoumaa.


text: "World of Warcraftissa" kääpiöille on saatavilla seuraavat hahmoluokat: metsästäjä, paladiini, pappi, roisto, soturi, kuolonritari (lisäosasta "Wrath of the Lich King" alkaen), maagi (lisäosasta "Cataclysm" alkaen), shamaani (lisäosasta "Cataclysm" alkaen), manaajavelho (lisäosasta "Cataclysm" alkaen) ja munkki (lisäosasta "Mists of Pandaria" alkaen). Kääpiöiden ominaisratsuina toimivat pässit ().


text: Kuningas Magni Bronzebeard hallitsi alun perin Ironforgea, mutta hänen sulauduttuaan yhteen sen timanttiytimen kanssa ennen "Catclysmin" tapahtumia, johtajiksi nousi Kolmen vasaran neuvosto (), joka koostuu kaikkien kolmen klaanin johtajista. Willhammer-klaania johti Falstad Wildhammer. Dagranin kuoltua, Moirasta oli tullut Dark Ironin johtaja ja Bronzebeardin johtajaksi nousi Magnin aiemmin kuolleeksi luultu veli, Muradin. Neuvosto johtaisi Ironforgea siihen asti, kunnes Dagranin ja Moiran poika, Dagran Thaurissan II, olisi tarpeeksi vanha valtaistuimelle.


text: Maahiset (, esiintyneet Suomessa myös nimellä tontut) ovat kääpiöitäkin lyhyempiä, mutta älykäs rotu, joka on lahjakas sekä taikuuden että teknologian käsittelyssä. He olivat alun perin kotoisin Ironforgen naapurikaupungista nimeltä Gnomeregan, joka oli hyvin kehittynyt. Mutta taistelussa troggeja vastaan he tulivat vapauttaneeksi suuren määrän ydinjätettä. Ne, jotka altistuivat säteilylle, muuttuivat "pitalisiksi maahisiksi" (), jotka olivat vainoharhaisia ja väkivaltaisia. Ne hyökkäsivät jokaisen muuta rotua olevan olennon kimppuun. Säteilyltä selvinneet maahiset asettuivat Ironforgeen.


text: Maahisista tuli osa Liittoumaa "Warcraft II:ssa". He asustivat vielä sen tapahtumien jälkeen Ironforgessa, kunnes lisäosan "Cataclysm" tapahtumien aikaan he alkoivat tuntea itsensä ulkopuolisiksi ja alkoivat valmistella paluuta Gnomereganiin.


text: "World of Warcraftissa" maahisille on saatavilla seuraavat hahmoluokat: maagi, roisto, manaajavelho, soturi, kuolonritari (lisäosasta "Wrath of the Lich King" alkaen), pappi (lisäosasta "Cataclysm" alkaen) ja munkki (lisäosasta "Mists of Pandaria" alkaen). Maahisten ominaisratsuina toimivat Mechanostriderit, mekaaniset kasuaarien näköiset olennot. Heitä johtaa kuningas ja ylinikkari Gelbin Mekkatorque.


text: Yöhaltiat (, tai "kal'dorei" eli "tähtien lapset" heidän omalla kielellään) ovat Azerothin vanhimpia inhimillisiä rotuja. Yöhaltiat esiintyivät ensi kerran "Warcraft III:ssa". 10 000 vuotta sitten normaalien yöhaltioiden sekä Korkeasyntyisten välille syntyi erimielisyyksiä. Lordi Xaviusin johdolla Korkeasyntyiset käyttivät ikiaikaisen magiansa lähdettä, Ikuisuuden kaivoa (), tuodakseen pahaksi kääntyneen titaani Sargeraksen Azerothiin, joka lähetti Palava Legioonaksi kutsumansa demoniarmeijan Kalimdoriin pyrkien hävittämään Azerothista kaiken elämän. Muut titaanit olivat kuitenkin asettaneet lohikäärmeaspektit suojelemaan maailmaa erilaisilta uhilta ja auttoivat yöhaltioita estämään Korkeasyntyisten aikeet. Taistelun seurauksena kuitenkin Ikuisuuden kaivo tuhoutui ja Kalimdor hajosi useiksi eri mantereiksi. Eastern Kingdoms, Northrend ja Pandaria irtautuivat Kalimdorista ja keskelle muodostui Maelstrom.


text: Yöhaltiat rakensivat uuden Ikuisuuden kaivon, joka sijaitsi maailmapuu Nordrassilin alla. Vihreän lohikäärmeaspekti Yseran siunaamana se antoi yöhaltioille kuolemattomuuden. 10 000 vuotta yöhaltiat saivat elää rauhassa, kunnes Palava Legioona palasi Azerothiin. Liittouman ja Lauman rodut saapuivat Kalimdoriin ja liittoutuivat yöhaltioiden kanssa käydäkseen viimeiseen taisteluun Legioonaa vastaan Hyjal-vuoren huipulla. Demonilordi Archimonden saadessa surmansa Palava Legioona voitettiin taas kerran, mutta Nordrassil tuhoutui ja yöhaltiat menettivät kuolemattomuutensa. He pystyttivät uuden maailmanpuun, Teldrassilin, ja rakensivat sen oksille uuden pääkaupunkinsa, Darnassuksen. Mutta Teldrassil ei saanut lohikäärmeiltä siunausta, joten yöhaltiat jäivät kuolevaisiksi.


text: Yöhaltioilla on suipot korvat. Heidän ihonsa väri vaihtelee liilasta vaaleaan. Heillä ovat pitkät korvat ja he ovat pitkiä ja vahvarakenteisia. Yöhaltiamiehet ovat vielä lihaksikkaampia kuin naiset ja joillakin heistä kasvaa päähän sarvet. Heidän silmänsä hohtavat joko sinisinä tai valkoisina kuin kuun valo. Mutta yöhaltioilla, joilla uskottiin olevan suuri kohtalo, on pihkankeltaiset silmät. Yöhaltioiden hiukset ovat siniset tai vihreät.


text: "World of Warcraftissa" yöhaltioille on saatavilla seuraavat hahmoluokat: druidi, metsästäjä, pappi, roisto, soturi, kuolonritari (lisäosasta "Wrath of the Lich King" alkaen), maagi (lisäosasta "Cataclysm" alkaen), munkki (lisäosasta "Mists of Pandaria" alkaen) ja demoninmetsästäjä (lisäosasta "Legion" alkaen). Yöhaltioita ovat jo 10 000 vuoden ajan johtaneet arkkidruidi Malfurion Stormrage (joka kuitenkin vietti suuren osan ajastaan Emerald Dreamissa) sekä Elunen papitar Tyrande Whisperwind (josta tuli ennen "Cataclysmin" tapahtumia Malfurionin puoliso). Yöhaltioiden ominaisratsuina toimivat sapelihammaskissat ().


text: Draeneit ovat osa vanhaa eredarien rotua. Toisin kuin muut eredarit, nämä pakenivat 25 000 vuotta sitten kotiplaneetaltaan, Argusilta, Pimeyden titaani Sargaksen korruptiota. Nimi "draenei" [ˈdɹænɑɪ] tarkoittaa "karkoitettuja". He matkustivat ulottuvuuksienvälisen rodun, naarujen, avaruusaluksella Genedarilla läpi Twisting Netherin. Yli 200 vuotta ennen ihmisten ja örkkien ensimmäistä sotaa, he saapuivat örkkien kotiplaneetalle ja nimesivät sen Draenoriksi. Genedar jäi planeetalle vuorenmuotoiseksi kappaleeksi, jonka örkit nimesivät Oshu'guniksi. Palava Legioona kuitenkin seurasi heitä ja korruptoi örkit hyökkäämään draeneita vastaan. Draenorin murskautuessa palasiksi Toisen sodan aikana, osa draeneista alistui Palavan Legioonan alaisuuteen muuttuen "Kadonneiksi" () tai "Murtuneiksi" (). Vuosia myöhemmin Kael'thas Sunstriderin johtamien verihaltioiden vallattua naarujen leijuvan tukikohdan, Tempest Keepin, draeneit pakenivat yhdellä sen siivistä, Exodarilla, Azerothiin. Exodar teki pakkolaskun Azuremystin saarelle. He liittyivät osaksi Liittoumaa havaittuaan ihmisten olevan heidän tavoin Pyhän Valon () kunnioittajia.


text: Draeneiden ihonväri vaihtelee sinisestä ja purppuraan. Miespuoliset draeneit ovat taureenien kokoisia ja naispuoliset taas yöhaltioiden kokoisia. Heillä on samanlaiset hännät kuin liskoilla sekä jaloissa kaviot kuin hevosilla. Heiltä lähtee päistään myös lonkeroita. Varmaa tietoa siitä, ovatko draeneit kuolemattomia vai eivät, ei ole. Mutta he kykenevät elämään kymmeniätuhansia vuosia.


text: Draeneit mainittiin ensi kerran "Warcraft II:ssa" ja "Warcraft III:ssa" tekivät ensiesiintymisen "Kadonneet", demonisen magian mutatoimat draeneit. Vähemmän mutatoituneita draeneita taas kutsutaan "Murtuneiksi". Täysin korruptoitumattomat draeneit tekevät ensiesiintymisen vasta "World of Warcraftin" lisäosassa "".


text: Draeneit ovat "The Burning Crusadessa" Liittouman uusi pelattava rotu. Draeneille on saatavilla seuraavat hahmoluokat: metsästäjä, maagi, paladiini, pappi, shamaani, soturi, kuolonritari (lisäosasta "Wrath of the Lich King" alkaen) ja munkki (lisäosasta "Mists of Pandaria" alkaen). Draeneiden johtajana jo heidän lähdöstään Argusilta alkaen on toiminut profeetta Velen. Heidän ominaisratsuina toimivat elekkit, norsua muistuttavat olennot.


text: Worgenit ovat ihmissusia muistuttava rotu. He esiintyivät ensi kerran "World of Warcraftissa". Alkuperäiset worgenit olivat yöhaltioita, jotka oli muutettu susihirviöiksi puolijumala Goldrinnin hampaasta tehdyn "Elunen viikatteen" avulla. Heidät karkotettiin Emerald Dreamiin, josta arkkimaagi Arugal on vapautti heidät taistelemaan hänen rinnallaan, mutta worgenit eivät suostuneet ja alkoivat levittää kirousta, joka muutti Gilneasin ihmisiä myös worgeneiksi. He ovat erittäin julmia, vaarallisia ja älykkäitä olentoja, jotka eivät käytä muita aseita kuin omia kynsiään ja hampaitaan.


text: Worgeniksi muuttava kirous on saavuttanut pandemian kaltaisen tason, ja viimeiset taistelevat ihmisyydestään. Gilneas eristäytyi ulkomaailmasta Toisen sodan jälkeen eroten näin Liittoumasta. Tämä ansiosta he myös säästyivät Kolmannen sodan aikana Lich-kuninkaan hyökkäyksiltä. Mutta Deathwingin paluun tuhotessa Greymane Wallin ja Hylättyjen aloitettua maihinnousun aikomuksenaan vallata heidän maansa. Lisäosassa "Cataclysm" he liittyivät Liittoumaan saadakseen maansa takaisin ja päästäkseen eroon kirouksesta.


text: Worgenit ovat "Cataclysmissä" Liittouman uusi pelattava rotu. Worgeneille on rakennettu oma kaupunginosa yöhaltioiden pääkaupunkiin Darnassukseen (lisäosan alkuperäinen suunnitelma oli se, että kaupunginosa oltaisiin rakennettu Stormwindiin). Worgenien aloitusalue kuitenkin katosi ajan myötä. Pelaaja voi valita esiintyykö worgenin vai ihmisen muodossa, mutta taistelussa hän muuttuu worgeniksi. Worgeneille on saatavilla seuraavat hahmoluokat: druidi, metsästäjä, maagi, pappi, roisto, manaajavelho, soturi ja kuolonritari. Worgeneilla ei ole ominaisratsua, vaan he juoksevat mieluummin itse omilla käpälillään. Heitä johtaa Gilneasin kuningas, Genn Greymane.


text: Tushuin filosofiaa seuraavat pandareenit ovat liittyneet osaksi Liittoumaa. Kyseinen filosofia perustuu rauhalliseen harkintaan sekä meditointiin, tiukkaan harjoitteluun ja moraaliseen ymmärrykseen. Tätä filosofiaa noudattavia pandareenejä johtaa Aysa Cloudsinger.


text: Lauma () oli alun perin örkkien ja jättien ryhmittymä, joka kahdessa ensimmäisessä "Warcraft"-pelissä oli Palavan Legioonan korruptoima. Tällöin he yrittivät vallata ihmisten kuningaskunnat. He olivat saaneet väliaikaisiksi liittolaisikeen myös metsäpeikot sekä hiidet "Warcraft III:ssa" nuori sotapäällikkö Thrall vapauttaa orjuutetut örkit ja liittoutuu Darkspear-heimon peikkojen sekä Mulgoren tasangoilla elävien taureenien kanssa. Örkit olivat vähällä korruptoitua taas, kunnes siitä vastuussa ollut demoni sai surmansa. "World of Warcraftissa" Lauma on yksi kahdesta sankarillisesta ryhmittymästä. Toinen ryhmittymä, Liittouma, on kuitenkin heidän vihollisensa. "World of Warcraftissa" örkkien, peikkojen ja taureenien lisäksi Laumaan liittyvät myös Kalmoruton vallasta vapautunut Hylätyiksi kutsuttu epäkuolleiden ryhmittymä, verihaltiat, Kezanin hiidet sekä Huojinin pandareenit.


text: Örkit () olivat kahden ensimmäisen "Warcraft"-pelin vihollisia. "Warcraft III:sta" alkaen örkit ovat kuitenkin esiintyneet myös sankarillisina. Örkit ovat pääosin klaaneiksi jakautuneita vihreäihoisia ja lihaksikkaita humanoideja, joilla on lyhyet syöksyhampaiden kaltaiset torahampaat. Heillä oli alun perin ruskea tai punainen iho. Heidän ihonsa väri vaihtui, koska fel-energia korruptoi heidät. Kunnia on örkeille henkilökohtaisesti hyvin tärkeä asia. Ennen sotia shamanismilla oli heidän kulttuurissan merkittävin osa.


text: Kun Palava Legioona seurasi draeneita planeetta Draenorille, he korruptoivat örkit jouttamalla näille annihilanien johtajan, Mannorothin, verta. Legioonan alkeellista sotakoneistoa käyttäen he tunkeutuivat Dark Portalin läpi Azerothiin. He onnistuivat tuhoamaan Stormwindin kuningaskunnan, mutta sen kansalaiset ajoivat Lordaeronin ihmisten avustuksella örkit takaisin Dreanoeriin.


text: Azerothiin jääneet örkit vietiin vankileireille. Tämän aikana verenhimoisuus alkoi kadota örkeistä ja lopulta nuori Frostwolf-klaanin örkki nimeltä Thrall pakeni Durnholden linnoituksesta ja yhdessä vapaana säilyneen Warsong-klaanin johtajan, Grommash "Grom" Hellscreamin, avulla, he muodostivat uuden Lauman ja pakenivat laivoilla Eastern Kingdomsista Kalmoruton hyökkäyksiä. Matkan aikana he rantautuivat saarille, joilla asuvat Darkspear-heimon peikot liittyivät heihin Kul Tirasin ja murloceiden uhattua heitä. Saapuessaan Kalimdoriin, Thrall sai liitolaisikseen myös Cairne Bloodhoofin johtamat taureenit.


text: Mutta sitten Mannoroth ilmestyi, ja korruptoi jälleen Grommash Hellscreamin ja tämän örkkijoukon. Korruption alla örkit surmasivat yöhaltioita suojelleen puolijumala Cenariuksen. Mutta Grommash vapautui korruptiosta ja auttoi Thrallia surmaamaan Mannorothin, vaikka se maksoi Grommashin hengen. Autettuaan vielä ihmisiä ja yöhaltioita kukistamaan Palavan Legioonan Hyjal-vuoren taistelussa, örkit vaelsivat autiomaahan nimeten sen Durotariksi (Thrallin isän, Durotanin, mukaan) ja perustaen sinne kaupungin nimeltä Orgrimmar (nimeten sen entisen sotapäällikön, Orgrim Doomhammerin mukaan).


text: "" aikoihin Thrallin oli keskityttävä enemmän shamaanivoimiensa kehittämiseen suojellakseen Azerothia Deathwingiltä, joten hän nimitti Gromin pojan, Garrosh Hellscreamin, Lauman uudeksi sotapäälliköksi. Mutta toisin kuin Thrallin diplomaattinen johtamistapa, Garroshin tapa oli väkivaltaisempi ja aggressiivisempi. Hänestä tuli lopulta niin hullu ja vallanhimoinen, että suurin osa muusta Laumasta kääntyi häntä vastaan ja Liittouman kanssa syöksivät hänet vallasta. Thrall palasi örkkien johtoon, mutta nimitti peikkojen päällikön, Vol'jinin, Lauman uudeksi sotapäälliköksi.


text: "issa" Garrosh pakenee pronssinen lohikääme Kairozdormun avulla 35 vuoden takaisin Draenoeriin, missä hän estää isäänsä Grommashia ja muita örkkejä juomasta Mannorothin verta estääkseen näiden korruption sekä Palavan Legioonan orjiksi joutumisen. Sitten he perustavat uuden Rautalauman (), joka koostuu puhdasverisistä ja korruptoimattomista örkeistä. Garrosh myös varustaa Rautalauman nykyajasta tuomallaan teknologialla.


text: Örkeille on saatavilla seuraavat hahmoluokat: metsästäjä, roisto, shamaani, manaajavelho, soturi, kuolonritari (lisäosasta "" alkaen), maagi (lisäosasta "Cataclysm" alkaen) ja munkki (lisäosasta "" alkaen). Heidän ominaisratsuina toimivat sudet.


text: Jätit () ovat örkkien tavoin klaaneissa elävä rotu. Heitä hallitsevat yleensä klaanien fyysisesti vahvimmat yksilöt. Mutta toisinaan maageiksi ryhtyneet jätit usein kontrolloivat klaania johtajansa auktoriteetin ulkopuolella.


text: Jätit olivat örkkien liittolaisia jo pelissä "". Heillä on samanlainen rooli myös "".


text: "World of Warcraftissa" jätit eivät ole pelattava rotu. Alkuperäisen Lauman kukistumisen myötä heidän klaaninsa olivat levittäytyneet eri puolille Azerothia. Heistä ainoastaan Stonemaul-heimon jätit ovat enää Laumalle ystävällisiä, vaikka he eivät suoraan näitä enää tuekkaan.


text: Peikot () ovat Azerothin vanhimpia rotuja, joka sai alkunsa alueella nimeltä Zandalar. Sen nimen mukaisesti alkuperäinen peikkorotu oli Zandalari. Muita myöhemmin ilmaantuneita peikkorotuja olivat metsä-, viidakko-, pimeä-, jää- ja hiekkapeikot. Peikot palvelevat enimmäkseen eläinhenkiä, mutta voodoo ja shamanismi ovat heidän keskuudessaan myös tunnettuja. Ennen Kalimdorin jakautumista useammaksi mantereeksi, peikot kokivat suuria tappioita haltioita vastaan, eivätkä he siksi pidä näistä. Munaisten sodan jälkeen Zandalar irtautui muiden maanosien ja saarten tavoin Kalimdorista. Peikkojen imperiumi romahti ja kaikki peikkolajit jakautuivat erilleen.


text: Toisessa sodassa Amani-heimon metsäpeikot liittyivät Laumaan saadakseen tukea Quel'Thalasin tuhoamiseen. Mutta Orgrim Doomhammer epäonnistui tuen antamisessa, jolloin heidän yhteistyönsä raukesi. "Warcraft III:ssa" Thrallin seilatessa Kalimdoria kohti, hän tutustui Sen'jinin johtamaan viidakkopeikkojen heimoon nimeltä Darkspear. Örkit auttoivat heitä taistelussa murloceja vastaan, mutta Sen'jin sai surmansa. Ennen kuolemaansa hän toivoi peikkojen liittyvän osaksi Laumaa ja Sen'jinin poika, Vol'jin, teki tästä toiveesta totta vieden väkensä örkkien mukana Kalimdoriin.


text: Vol'jin oli isänsä tavoin Thrallille uskollinen, mutta vastusti avoimesti Garrosh Hellscreamia tämän noustua Lauman sotapäälliköksi. Vol'jin alkoi suunnitella kapinaa sotapäällikköä vastaan. Kun Garrosh oli syösty vallasta, Thrall nimitti Vol'jinin Lauman uudeksi sotapäälliköksi. Vol'jin sai kuitenkin surmansa myrkytetystä nuolesta Palavan Legioonan tehdessä uusi hyökkäys Azerothiin. Sylvanas Windrunnerista tuli Lauman uusi sotapäällikkö, mutta Darkspear-heimon peikoilla ei vielä ole uutta päällikköä.


text: Peikoille on saatavilla seuraavat hahmoluokat: metsästäjä, maagi, pappi, roisto, shamaani, soturi, kuolonritari (lisäosasta "Wrath of the Lich King" alkaen), druidi (lisäosasta "Cataclysm" alkaen), manaajavelho (lisäosasta "Cataclysm" alkaen) ja munkki (lisäosasta "Mists of Pandaria" alkaen). Heidän ominaisratsuina toimivat raptorit.


text: Lisäosassa "Battle for Azeroth" Zandalari-heimon peikot ovat yksi Lauman liittolaisrodusita. Sitä ennen Zandalari oli ollut sekä Liittouman että Lauman yhteinen vihollinen, joka halusivat verisesti vallata takaisin itselleen menettämänsä maat. He tekivät jopa yhteistyötä mogujen ja Lei Kungin kanssa. Zandalarin nykyinen johtaja on kuningas Rastakhan.


text: Taureenit (, "shu'halo" heidän omalla kielellään, esiintyneet suomessa myös nimellä taurit) ovat yksi Azerothin vanhimmista roduista. He muistuttavat nautamaisilta piirteiltään Minotaurosta ja heidän kulttuurinsa muistuttaa Amerikan alkuperäisasukkaiden kulttuuria. He ovat opiskelleet sekä druidismia että shamanismia.


text: Taureenien suurin heimo on Bloodhoof, jotka asustavat kaupungissa nimeltä Thunder Bluff. Heitä johti jo ensiesiintymisensä aikoihin "Warcraft III:ssa" ylipäällikkö Cairne Bloodhoof. Hänen kuoltuaan ennen "Cataclysmin" tapahtumia, uudeksi johtajaksi nousi Cairnen poika, Baine. Taureenit liittoutuivat örkkien ja peikkojen kanssa jo pian sen jälkeen, kun tapasivat nämä.


text: Taureenien nimi tulee mahdollisesti kreikkalaisesta sanasta "taurus", joka tarkoittaa härkää. Englanninkielinen nimi "tauren" on anagrammi sanasta "nature" ().


text: Taureeneille on saatavilla seuraavat hahmoluokat: druidi, metsästäjä, shamaani, soturi, kuolonritari (lisäosasta "Wrath of the Lich King" alkaen), paladiini (lisäosasta "Cataclysm" alkaen), pappi (lisäosasta "Cataclysm" alkaen) ja munkki (lisäosasta "Mists of Pandaria" alkaen). Heidän ratsuina toimivat Kodo-nimiset matelijat, joilla oli paksut jalat sekä kuonossa haarautuva sarvi.


text: Lisäosassa "Legion" esiteltiin Highmountainin alueella, Broken Islesilla, asuva taureenilaji, jolla häränsarvien sijasta hirvimäiset lapiosarvet. Niiden johtaja on ylipäällikkö Mayla Highmountain ja he ovat yksi Lauman liittolaisroduista lisäosassa "Battle for Azeroth".


text: Hylätyt epäkuolleet () ovat "Warcraft IlI:n" lisäosassa "The Frozen Throne" esiintyvä epäkuolleiden ryhmittymä, jonka perusti bansheeksi muuttunut vartija-kenraali, Sylvanas Windrunner. Illidan Stormragen sekä hänen käskyläistensä hyökkäykset Northrendiin olivat heikentäneet Lich-kuninkaan voimia, jolloin Sylvanas oli saanut takaisin vapaan tahtonsa ja alkoi kerätä kokoon muita vapaan tahdon säilyttäneitä epäkuolleita nimeten heidät Hylätyiksi ja vallaten Lordaeronin rauniot.


text: "World of Warcraftissa" Hylätyt olivat liittyneet Laumaan, vaikka eivät paljon heistä välittäneetkään. Liittoumakin näkee suurimman osan epäkuolleista vain hirviöinä. Lordaeronin maista Hylättyjen vallassa olivat Tirisfal Glades ja Silverpine Forest. Heidän pääkaupunkinaan toimii Arthaksen entinen tukikohta, Undercity. Hylätyt pyrkivät löytämään itsellen paikan maailmasta, jossa suurin heistä vihaa heitä. "Cataclysmissä" heihin liittyy lisää epäkuolleita, mukaan lukien val'kyrit, joukko epäkuolleita vrykuleja.


text: Epäkuolleille on saatavilla seuraavat hahmoluokat: maagi, pappi, roisto, manaajavelho, soturi, kuolonritari (lisäosasta "Wrath of the Lich King" alkaen), metsästäjä (lisäosasta "Cataclysm" alkaen) ja munkki (lisäosasta "Mists of Pandaria" alkaen). heidän ominaisratsunaan toimii tasosta 20 lähtien luurankohevonen () ja myöhemmin tasolla 40 sotaluurankohevonen ().


text: Verihaltiat () ovat entisiä korkeahaltioita, jotka vaihtoivat nimensä "Warcraft III:n" lisäosan "The Frozen Throne" tapahtumien seurauksena. Kun Kalmorutto tuhosi Quel'Thalasin ja Auringon kaivon, 90 % korkeahaltioista seurasi prinssi Kael'thas Sunstrideriä ja he alkoivat kutsua itseään "verihaltioiksi". Puolustaessaan valtakuntansa raunioita, he tulivat liittoutuneeksi nagojen kanssa. Tästä hyvästä Liittouman kenraali Garithos julisti verihaltiat maanpettureiksi ja toimitti heidät vangeiksi Dalaraniin. Lady Vashjin johtama nagojen joukko kuitenkin vapautti verihaltiat ja he pakenivat uudelleenavatun Dark Portalin kautta Outlandiin, jossa he ryhtyivät Illidanin palvelijoiksi.


text: "World of Warcraftissa" Eversongin metsiin jäänyt verihaltioiden joukko palvelee Kael'thasin sijasta väliaikaisruhtinas Lor'themar Theronia. Verihaltioille kehittyneen ja magiaan kohdistuvan riippuvuuden takia, Liittouma on lakannut luottamasta verihaltioihin, joten he liittyivät Laumaan ja jäivät asumaan Quel'Thalasin pääkaupunkiin, Silvermoon Cityyn.


text: Verihaltiat jakautuvat kolmeen ryhmään: thalassialaiset haltiat (Lauman verihaltiat), "Illidari" (Illidanille ja Kael'thasille uskolliset verihaltiat) sekä Scryerit, jotka kapinoivat Kael'thasia vastaan ja pakenivat Shattrathiin Khadgarin ja naarujen luokse.


text:
Verihaltiat ovat "The Burning Crusadessa" Lauman uusi pelattava rotu. Verihaltioille on saatavilla seuraavat hahmoluokat: metsästäjä, maagi, paladiini, pappi, roisto, manaajavelho, kuolonritari (lisäosasta "Wrath of the Lich King" alkaen), soturi (lisäosasta "Cataclysm" alkaen), munkki (lisäosasta "Mists of Pandaria" alkaen) ja demoninmetsästäjä (lisäosasta "Legion" alkaen).
Verihaltioiden ominaisratsuina toimivat linnunnäköiset Hawkstriderit.


text: Hiidet () ovat yleensä lyhyitä ja vihreitä olentoja. He olivat alun perin vähä-älyisiä ja heitä pidettiin peikkojen orjina Kezanin saarella. Toisen sodan aikoihin he tarjosivat Laumalle teknologista tukea, mitä Liittouma oli saanut kääpiöiltä ja maahisilta. Lauman kukistumisen jälkeen suurin osa hiisistä pysyi neutraaleina.


text: "Warcraft III:ssa" ja "World of Warcraftissa" hiidet olivat perustaneet useita kartelleja kaupankäyntiä varten pääkaupunkinsa, Underminen, ulkopuolelle. Joillakin kauppiasprinsseillä () on kuitenkin läheisemmät välit Laumaan kuin Liittoumaan.


text: Hiisille on saatavilla seuraavat hahmoluokat: metsästäjä, maagi, pappi, roisto, shamaani, manaajavelho, soturi ja kuolonritari. Lauman hiisiä johtaa kauppiasprinssi Jastor Gallywix. Hiidet käyttävät ratsujen sijasta yhden henkilön kulkuvälineinä kolmipyöriä ().


text: Huojinin filosofiaa seuraavat pandareenit ovat liittyneet osaksi Liittoumaa. Kyseinen filosofia perustuu impulsiiviseen toimintaan sekä uskoon, jossa kodin puolustaminen on tärkeintä, hinnalla millä hyvänsä. Tätä filosofiaa noudattavia pandareenejä johtaa Ji Firepaw.


text: Palava Legioona () (tunnettu joissain suomennoksissa Tulen Legioonana) on demonisten rotujen muodostama maailmojenvälinen järjestö, joka esiintyi ensi kertaa pelissä "". Sen perusti pahaksi kääntynyt titaani Sargeras. Legioonan tunnetuimpia rotuja ovat man'ari eredarit (kuten Archimonde ja Kil'jaeden), nathrezimit (kuten Tichondrius) ja annihilanit (kuten Mannoroth). Kukin rotu värvätty tai orjuutettu Legioonaan demonisen veren avulla. Nathrezimit olivat pahoja alun perin, mutta man'ari eredarit ja fel-örkit muuttuivat Legioonan palvelijoiksi voiman antamisen ja korruption kautta.


text: He olivat vastuussa kahdesta ensimmäisestä sodasta ihmisten ja örkkien välillä korruptoimalla örkkejä. Kolmannessa sodassa he saapuivat itse Azerothiin käyttäen tällä kertaa Kalmoruton luomia epäkuolleita. Huomatessaan Kalmoruton johtajan, Lich-kuninkaan, alkaneen pyrkiä itsenäiseksi. Illidan Stormrage lähetettiin alun perin tuhoamaan Lich-kuningas, mutta hän epäonnistui ja hylkäsi Legioonan. Illidanin kuoleman jälkeen verihaltioiden prinssi Kael'thas yritti kutsua Kil'jaedenin Azerothiin Auringon kaivon kautta, mutta tämäkin epäonnistui. Vaihtoehtoisessa menneisyydessä, jonne matkustanut matkustanut Garrosh Hellscream esti örkkien korruption, vaihtoehtoinen versio Gul'danista sekä todellisen aikajatkumon henkiinherännyt Archimonde onnstuivat korruptoimaan Rautalauman örkit, suuren osan sen johtajista saatua surmansa. Vaikka Archimonde kukistettiin ja Rautalauma solmi rauhan muiden örkkien ja draeneiden kanssa, Gul'dan lähetettiin todelliseen aikajatkumoon auttamaan Palavaa Legioonaa tekemään uusi hyökkäys Azerothiin ja kutsumaan itse Sargeras sinne. Syyksi Archimonden paluuseen paljastui, että Palavaan Legioonaan kuuluvan demonin voi tappaa lopullisersti vain Twisting Netherissä. Tämä voima oli peräisin Argus-planeetan maailmansielulta Argus the Unmakerilta, jolta demonit olivat väkisin vieneet sen.


text: Nathrezimit eli yleiskielellä dreadlords olivat ensimmäinen demonirotu, jonka Sargeras värväsi Palavaan Legioonaan. Ne ovat manipuloivia ja taitavia petkuttajia. Juuri he olivat alun perin vastuussa Sargeraksen muuttumisesta pahaksi uskottelemalla tälle, ettei pahuutta voi ikinä tuhota. Tunnetuimpia rodun edustajia ovat mm. Tichondrius, Anetheron, Mephistroth, Mal'Ganis, Balnazzar, Kathra'Natir ja Varimathras.


text: Dreadlord on suomennettu "World of Warcraft" -sarjakuvissa kauhulordiksi ja "" -mangassa pelkoherraksi.


text: Man'ari eredarit ovat eredareja, jotka muuttuivat demoneiksi liittyessään Palavaan Legioonaan. Heidän johtajistaan, Archimondesta ja Kil'jaedenista, tuli myös Sargerasin ylimmät luutnantit. Lisäksi eredarien kielestä, eredunista, tuli lopulta Palavan Legioonan tärkein puhekieli.


text: Annihilanit eli pit lords ovat Twisting Netherissä asuva demonirotu, jonka Archimonde värväsi Palavaan Legioonaan. Heidän vertaan käytettiin aikoinaan örkkien korruptoimiseen. Tunnetuimpia pit lordeja ovat Magtheridon, Azgalor sekä heidän alkuperäinen johtajansa, Mannoroth.


text: Kalmorutto (, joskus vain "Scourge") oli alun perin Palavaa Legioonaa palveleva tahdottomien epäkuolleiden ryhmittymä, joka esiintyi ensi kerran pelissä "". Sen perusti alun perin entinen örkkien suuri shamaani Ner'zhul, josta Kil'jaeden oli tehnyt ensimmäisen Lich-kuninkaan. Lich-kuninkaan koti, Icecrown Citadel, pystytettiin Northrendiin ja hän aloitti Kolmannen sodan.


text: Kalmoruton epäkuolleet hyökkäsivät ensin Lordaeroniin ja houkuttelivat prinssi Arthas Menethilin Northrendiin, jossa hänestä tuli Lich-kuninkaan ensimmäinen kuolonritari. Vaikka Ner'zhul ensin totteli Legioonan demoneita, hän pyrki tekemään Kalmorutosta itsenäisen ja Archimonden kuoleman jälkeen he lopulta alkoivat vastustaa näitä. Lopulta Arthas vapautti Jäätyneen valtaistuimen () sisältä haarniskan, jonka sisällä Ner'zhulin sielu oli. Arthas asetti sen kypärän päähänsä ja tuli uudeksi Lich-kuninkaaksi.


text: Neljä vuotta Kolmannen sodan jälkeen Lich-kuningas aloitti uudet hyökkäykset Azerothiin. Tirion Fordringin johdolla seikkailijat surmasivat Arthaksen. Mutta Kalmorutolla oli aina oltava hallitsija, koska ilman hallintaa levottomat epäkuolleet olivat huomattavasti suurempi uhka. Arthaksen vankina ollut ja lohikäärmeiden tulen polttama Stormwindin suurlordi, Bolvar Fordragon, otti tämän paikan Lich-kuninkaana pitääkseen Kalmoruton aisoissa.


text: Tyhjyys () tai Varjoenergia () ovat void lordeiksi kutsutun lajin ruumiillistumia. Ainoastaan lajin senhetkisesti vahvin edustaja pystyy vain hetkeksi ilmestymään fyysiseen maailmankaikkeuteen imemään materiaa ja energiaa sisäänsä.


text: Saadakseen maailmankaikkeuden hallintaansa, he loivat Vanhat Jumalat pyrkimyksenään tartuttaa heillä vastamuodostuneiden planeettojen ytimessä nukkuvia maailmansieluja, eli orastavia henkiä, jotka olivat titaanien elinkaaren ensimmäinen vaihe. Tällöin Vanhat Jumalat voisivat korruptoida ne ja manipuloida nämä korruptoimaan kaiken muunkin sekä tuhoamaan toiset titaanit. Sargeras oli ensimmäinen, joka havaitsi heidän olemassaolonsa ja tuhosi yhden korruptoitumassa olevan maailmansielun, mikä johti Sargerasin karkotukseen Pantheonista sekä Palavan Legioonan muodostumiseen.


text: Tyhjyyden edustajina Azerothissa ovat sen tartuttaneet neljä Vanhaa Jumalaa: C'Thun, Yogg-Saron, N'Zoth ja Y'Shraaj. Nämä eivät kuitenkaan ehtineet korruptoida Azerothin maailmansielua ennen titaanien saapumista.


text: Vanhat Jumalat () ovat void lordien luomia loismaisia olentoja, joiden tehtävä oli korruptoida maailmansielut, kasvattaakseen näistä heidän tahtonsa mukaisesti toimivia pahoja titaaneja. Azerothiin oli asettunut viisi Vanhaa Jumalaa: C'Thun, Yogg-Saron, N'Zoth ja Y'Shaarj. He olivat Azerothin alkuperäisen siviilisaation, Mustan Imperiumin (), hallitsijat, kunnes titaanit, tavoitteenaan tuoda laki ja järjestys universumiin, saapuivat. Vanhat Jumalat vastustivat titaaneja, mutta titaanit kukistivat helposti heidän elementtaaliluutnanttinsa Ragnaroksen, Neptulonin, Therazanen ja Al'Akirin karkottamalla heidät Elemental Planeen. Lopulta he tappoivat Y'Shaarjin ja vangitsivat muut Azerothin maankuoren alle.


text: Vangitut Vanhat Jumalat loivat Lihan kirouksen (), jolle ei ole vielä löydetty turvallista poistamiskeinoa ja joka tappaisi kaikki Azerothin lihalliset rodut, jos Vanhat Jumalat tuhottaisiin kokonaan. Niinpä titaanit päättivät varmistaa, että Vanhat Jumalat pysyvät vain vangittuina. Vanhat Jumalat ovat keränneet itselleen käskyläisiä päästäkseen taas levittämään pahuuttaan Azerothin. He turmelivat mustan lohikäärmeen, Neltharion the Earth-Warderin ja tekivät tästä Deathwingin, koska tämän voimat edustivat voimaa, jolla heidät oli alun perin vangittu. Lisäksi Vanhoja Jumalia palveli myös Twilight's Hammer -niminen kultti, joita johtavaan neuvostoon kuuluivat mm. Gul'danin entinen oppilas jättimanaajavelho Cho'gall ja Twilight Prophet, joka paljastui arkkipiispa Benedictusiksi, Pyhän Valon kirkon () johtajaksi.


text: Ajan myötä Vanhat Jumalat kävivät aktiivisemmiksi, ja C'Thun vapautui ilmestyen luomansa rodun qirajien kaupunkiin, Ahn'Qirajiin, kunnes seikkailijat tappoivat hänen fyysisen kehonsa. "Wrath of the Lich Kingin" tapahtumien aikana, yksi titaanien entisistä valvojista, Loken, yritti herättää Yogg-Saronin, jonka fyysinen olomuoto oleskeli Ulduarissa. N'Zoth oli vastuussa Emerald Dreamia korruptoivasta Emerald Nightmaresta, jota valvoi satyyri nimeltä Xavius. Liittouman ja Lauman välisen sodan levittyä Pandariaan, paljastui, että vaikka Y'Shaarj oli kuollut, hänen sydämensä löi yhä, ollen vastuussa Sha-nimisen rodun olemassaolosta. Vallanhimoinen sotapäällikkö Garrosh Hellscream löysi Y'Shaarjin sydämen ja vei sen mukanaan Orgrimmariin. Orgrimmarin piirityksen aikana, Garrosh imi itseensä kaiken voiman sydmestä, jolloin viimeinenkin jäänne Y'Shaarjista lakkasi olemasta.


text: Sargerasin vangitsemisen ja Palavan Legioonan hajoamisen jälkeen paljastui, että titaanit olivat aikoinaan tehneet Vanhoilla Jumalilla kokeita, joilla keksiä keino tappaa ne turvallisesti. Kokeiden seurauksena oli syntynyt uusi heikompi mutta silti vaarallinen Vanha Jumala nimeltä G'huun. Nazmirin veripeikot olivat palvoneet nimellä Verijumala ja aikoivat särkeä viimeisen kolmesta sinetistä, jotka estivät G'huunia nousemasta maan pinnalle.


text: Elementtaalit () ovat elementtien kaoottisia ruumiillistumia, jotka syntyivät kun paljon henki-elementin voimaa imeytyi Azerothiin ja loi heidät sotimaan jatkuvasti toisiaan vastaan. Kun Vanhat Jumalat ilmaantuivat ensimmäistä kertaa Azerothiin, he orjuuttivat nämä palvelijoikseen Mustan Imperiumin sivilisaationsa avulla. Elementteihin, joista elementaalit itse koostuivat, lukeutuvat maa, ilma, tule, vesi, mana, varjo ja elämä. Heidät karkotettiin Elemental Planeen, kun titaanit kukistivat Vanhat Jumalat.


text: Shamaanien ja manaajavelhojen avulla elementtaaleja on onnistunut pääsemään takaisin Azerothiin. Elemental Planen ja Azerothin välisen muurin murruttua Deathwingin paluun jälkeen, vesi- ja maaelementtaalit julistautuivat itsenäisiksi, kun taas tuli- ja ilmaelementtaalit palvelivat Vanhoja Jumalia, Deathwingin sekä Twilight's Hammer -kultin jäsenten ohella. Joistakin kultin jäsenistä on jopa tullut itse elementtaaleja. Kuitenkin, Ragnarosin ja Al'Akirin kuoltua, tuli- ja ilmaelementtaalit solmivat myös rauhan Liittouman ja Lauman kanssa. Pandariassa on "muinaisiksi hengiksi" kutsuttuja pienempiä elementtaaleja, joista kukin on suojellut omaa elementtiään eri puolilla mannerta.


text: Elementtaalien peruslajeihin lukeutuvat:


text: On olemassa myös elementtaalilajeja, jotka koostuvat useammasta kuin yhdestä elementistä. Näitä ovat:


text:
Lohikäärmeet () ovat ikivanha rotu, jotka olivat yksi Azerothin voimakkaimmista roduista. Kun titaanit olivat lyöneet Vanhat Jumalat, he jättivät oppilaansa viisi lohikäärmeaspektia () vartioimaan Azerothia. Nämä viisi olivat omien rotujensa ensimmäiset edustajat. Aluksi titaanien uskottiin itse luoneen lohikäärmeet, mutta 5-osaisen e-kirjasarjan "Dawn of the Aspects" tarinassa selvisi, että ennen oli ollut olemassa alkulohikäärmeitä (), joiden massiivinen johtaja, Galakrond, nieli omia jälkeläisiään muuttaen ne epäkuolleiksi. Aspektit olivat ainoat selvinneet alkulohikäärmeet ja myös ne, jotka tuhosivat Galakrondin.
Pronssiset lohikäärmeet hallitsevat aikaa. He muistuttavat kärsivällisyydeltään ja viisaudeltaan sinisiä lohikäärmeitä. Heidän aspektinsa on Nozdormu the Timeless One. Hän on Aikojen luolan () kautta varmistanut, että tietyt uhat, joita Azerothin asukkaat eivät itse lainkaan huomanneet vuosia sitten, tulisivat ilmi ajoissa.


text: Punaiset lohikäärmeet hallitsevat elämää. He ovat kaikkein uskollisimpia lohikäärmeitä maailmassa ja vannovat suojelevansa kaikkea elämää. Punaisten lohikäärmeiden aspekti on kuningatar Alexstrasza the Life-Binder. Hän oli Toisen sodan aikana Deathwingin vankina ja pakotettuna tottelemaan örkkejä. Alexstrasza kuitenkin pakeni ja muiden aspektien avulla heikensi Deathwingiä vangiten hänet Deepholmiin.


text: Vihreät lohikäärmeet hallitsevat luontoa ja unia. Heitä ei tosin näe muualla kuin Emerald Dreamissa, paikassa jonne pääsee vain unien kautta. Vihreiden lohikäärmeiden aspekti oli edesmennyt Ysera the Awakened. Hän toimi puolijumala Cenariuksen kasvattiäitinä ja on aspekteista ainoa, joka ei ole kokenut yhtä kovia traumoja kuin muut Deathwingin aiheuttamista kärsimyksistä kärsineet.


text: Siniset lohikäärmeet hallitsivat magiaa. Kaikki maagien käyttämä ikiaikainen magia () on peräisin heiltä. Sinisten lohikäärmeiden alkuperäinen aspekti oli edesmennyt Malygos the Spellweaver. Deathwing juonitteli hänet Muinaisten sodan aikana auttamaan häntä. Ja karkottamaan kaikki pronssiset, punaiset ja vihreät lohikäärmeet. Malygos myöhemmin katui tekojaan ja "Wrath of the Lich Kingin" tapahtumien aikana hän päätti poistaa kaiken magian Azerothin muiden rotujen käytöstä varmistaakseen, ettei Palava Legioona enää koskaan pääsisi uhkaamaan Azerothia. Dalaranin maagit päättivät, että Malygos oli surmattava. Malygosin kuoleman jälkeen sinisten lohikäärmeiden tulevaisuus jäi Azureogsin ja Kalecgosin (josta tuli myöhemmin uusi sininen aspekti) vastuulle.


text: Mustat lohikäärmeet hallitsevat maata, kiveä ja laavaa. He ovat yksi harvoista Azerothin lohikäärmeroduista, jotka ovat läpensä pahoja. Vanhat Jumalat saivat kuiskauksillaan heidän aspektinsa, Neltharion the Earth-Warder (nykyään Deathwing the Destroyer), kääntymään pahaksi. Vanhat Jumalat kuiskauksillaan houkuttelivat hänet kääntymään pahaksi ja luomaan riipuksen nimeltä Dragon Soul, joka myöhemmin sai uuden nimen: Demon Soul. Deathwing juonitteli Malygosin auttamaan häntä suunnitelmissaan. Mutta Muinaisten sodan jälkeen muut aspektit varastivat riipuksen ja piilottivat sen suojaten sen loitsulla, jonka ansiosta Deathwing ei koskaan voisi itse käyttää sitä. Tuhansia vuosia myöhemmin Toisen sodan jälkeen Demon Soul tuhottiin ja muut lohikäärmeaspektit haastoivat Deathwingin heikentäen häntä. Deathwing vetäytyi Deepholmiin. Ja niin mustien lohikäämeiden johtajuus jäi hänen vanhimman poikansa, Nefarianin, ja vanhimman tyttärensä, Onyxian, käsiin. Vaikka Nefarian ja Onyxia surmattiin, kolme vuotta entisen Lich-kuninkaan, Arthas Menethilin, kuoleman jälkeen Deathwing palasi ja herätti heidät ja puolisonsa, Sintharian, henkiin epäkuolleina. Deathwing sai avukseen myös tulielementtaalien johtajan, Ragnarosin, sekä ilmaelementtaalien johtajan, Al'Akirin.


text: Lopulta Lauman entinen johtaja, Thrall, sai vihiä sitä, että Dragon Soul olisi ainut keino tuhota Deathwing ja että hänen velvollisuutensa olisi tuhota Deathwing yhdistämällä sen muiden lohikäärmeaspektien voimiin. Ensin Thrallin piti kuitenkin käydä Aikojen luolan kautta Muinaisten sodassa etsimässä se. Kun Deathwing lopulta surmattiin, aspektit menettivät voimansa ja kuolemattomuutensa. He kuitenkin uskoivat, ettei Azeroth enää tarvinnut heidän apuaan.


text: Furbolgit ovat humanoidimaisia karhuja, jotka asuvat samoissa metsissä yöhaltioiden kanssa ja kunnioittavat suuresti myös taureeneja. Northrendissä asuu jääfurbolgeja, jotka ovat humanoidimaisia jääkarhuja.


text: Furbolgit eivät juurikaan ole osallisina Liittouman ja Lauman sodassa, mutta seitsemän heidän heimoistaan ovat vihamielisiä Palavan Legioonan tai Kalmoruton aiheuttaman korruption takia.


text: Hozenit () ovat ilkikurinen apinamainen Pandariasta kotoisin oleva rotu. Lyhyen elinkaaren omaavana ja intohimoisena rotuna, hozenit rakastavat mitä tahansa tuntemaansa tunteena, kunhan tuntevat ne vahvoina. Leikkisinä ja epäkypsinä, he ovat jinyu-rodun pitkäaikaisia vihollisia.


text: Jinyut () ovat kalahumanoidimainen Pandariasta kotoisin oleva rotu, jotka asuvat lumotuissa vesilammikoissa. Viisas ja hengellinen rotu, joka on syvästi yhteydessä laakson vesistöihin ja on sodassa hozenien rodun kanssa.


text: Kasvottomat () ovat salaperäinen rotu, jonka jäsenet sotivat toisiaan vastaan osana C'Thunin, Yogg-Saronin ja N'Zothin joukkoja. Jopa Vanhojen Jumalten vangiksi joutumisen jälkeen, kasvottomat pysyivät näille uskollisina.


text: Kentaurit () ovat barbaarimainen rotu, jonka yksilöt ovat puoliksi ihmisen ja puoliksi hevosen näköisiä. He ovat puolijumala Cenariuksen esikoispojan, Zaetanin, sekä maaelementtaalien prinsessa Theradrasin jälkeläisiä. Kentaurit tappoivat oman isänsä ja jonkin ajan kuluttua he ajoivat taureenit näiden kotiseuduilta, Mulgoresta. Kolmannen sodan aikana taureenit saivat örkkien ja peikkojen avulla kotimaansa takaisin.


text: Mogut ovat kiinalaisia leijonakoiria muistuttavia humanoideja, jotka ovat kotoisin Pandariasta. He olivat alun perin titaanien palvelijoita, kunnes päättivät orjuuttaa kotimantereensa muut rodut. Vuosituhansien vallan jälkeen muut rodut pandareenien johtamina syöksivät heidät vallasta 12 000 vuotta sitten. Kukistamisestaan huolimatta mogut yrittivät vielä saada valtansa takaisin, muun muassa herättämällä kuolleista ensimmäisen keisarinsa, Lei Shenin.


text: Murlocit ovat sammakkomainen humanoidirotu, joka elävät merten rannoilla ja vesistöissä. Ne ovat olleet Azerohtissa jo kauan, vaikka Eastern Kingdomsin roduille ne ovat aivan uusi laji. Brann Bronzebeardin tutkimusten mukaan ne kehittyivät Northrendissä eläneistä gorloceista. Mutta muinaiset yksilöt elivät meressä eivätkä olleet varhaisille maalla eläneille roduille tunnettuja.


text: Murloceiden alalajeihin kuuluvat muun muassa kuningatar Azsharan orjuuttamat mur'gulit sekä Pandarian lumottujen vesien älyllistämä kalamainen rotu, jinyu.


text: Naarut ovat ulottuvuuksien välillä kulkeva energiaperäinen rotu.


text: Kun Sargeras hyökkäsi Argusiin, he ilmestyivät ja auttoivat avaruusaluksella nimeltä Genedar profeetta Velenin johtamat eredarit, jotka kutsuivat itseään dreaneiksi, pakoon örkkien kotiplaneetalle, jonka draeneit nimesivät Draenoriksi. Naarut antoivat myös draeneille kyvyn käyttää Pyhää Valoa. Genedar jäi vuorennäköiseksi kappaleeksi planeetan pinnalle ja örkit nimesivät sen Oshu'guniksi. Draenorin tuhouduttua ja sen ainoan sirpaleen, Outlandin, tultua osaksi Twisting Netheriä, naarut tarkkailivat tätä paikkaa leijuvasta kristallitukikohdasta nimeltä Tempest Keep. Kolmannessa sodassa draeneit pakenivat yhdellä sen siivistä, Exodarilla, Azerothiin. Muut siivet jäivät verihaltioiden valloittamiksi ja yksi naarujen ryhmittymistä, Sha'tar, pakeni Shattrathiin, jossa heitä ryhtyivät palvelemaan Khadgar ja muut Toisessa sodassa Draenoriin jääneet Liittouman sankarit.


text: Nagat ovat käärmemäisiä olentoja, jotka ovat kuolemattomia haltijoiden tapaan. Nagoilla on viisi metriä pitkä häntä. He olivat ennen osa Korkeasyntyisiä (), yöhaltiakuningatar Azsharan valittuja, jotka siirtyivät (nykyään tuhottuun) Azsharan palatsiin. Palatsissa oli Ikuisuuden kaivo, joka korruptoi Azsharan ja muita Korkeasyntyisiä. Kaivon vahvistamana he yrittivät tuoda Sargerasin Azerothiin. Mutta he epäonnistuivat ja tuhosivat Ikuisuuden kaivon. Kun kaivo tuhoutui, he muuttuivat yöhaltioista nagoiksi, paeten heti merten syvyyksiin nukkumaan ja odottamaan oikeaa aikaa. Vuosituhansia myöhemmin nagat heräsivät ja paljastivat olemassaolonsa muulle maailmalle. Yksi heidän ryhmittymistään, jota johti Lady Vashj, liittoutui Illidanin kanssa ja houkuttelivat Kael'thas Sunstriderin johtaman verihaltiajoukon tekemään saman.


text: Nerubialaiset ovat muinainen hämähäkkimäinen rotu, joka polveutuu C'Thunin luoman aqir-rodun Northrendiin vaeltaneista edustajista. Ne perustivat valtakunnan nimeltä Azjol-Nerub.


text: Lich-kuningas Ner'zhulin alkaessa vallata Northrendiä, nerubialaiset vastustivat häntä. Ne olivat immuuneja epäkuolleeksi muuttavalle rutolle sekä Ner'zhulin telepaattiselle äänelle. Kolmannen sodan aikan ollessaan vielä Palavan Legioonan vallassa, Ner'zhul kuitenkin lopulta tuhosi suuren osan Azjol-Nerubista ja oppi herättämään kuolleita nerubialaisia oman tahtonsa vallassa oleviksi palvelijoiksi. Näiden joukossa oli myös nerubialaisten viimeinen kuningas, Anub'arak.


text: Pandareenit () ovat pandaa muistuttavia humanoideja kaukaiselta Pandarian mantereelta, jossa ulkopuoliset rodut eivät olleet käyneet ennen lisäosan "" tapahtumia. He tekivät ensiesiintymisensä "Warcraft III:n" lisäosassa "The Frozen Throne", jossa panimomestari Chen Stormstout esiintyy sivuhahmona.


text: Pandareenit nousivat mantereensa hallitsevaksi roduksi 12 000 vuotta sitten syöstyään vallasta mogut. Muinaisten sodan aikana Pandarian viimeinen keisari, Shaohao, käytti Pandarian pyhien vesien voimaa ja peitti maansa sumuun kätkien sen muulta maailmalta, kunnes Kuolonsiiven kukistuttua sumu alkoi hälvetä. Pandareenit kuitenkin vierailivat muilla mantereilla The Wandering Islen päällä matkustamalla.


text: "Mists of Pandariassa" pandareenit liittyvät uudeksi roduksi sekä Liittoumaan että Laumaan. Pelaaja aloittaa pandareenillä pelatessa neutraalina, mutta valitsee puolen tasolla 10. Pandareeneille on saatavilla seuraavat hahmoluokat: metsästäjä, maagi, pappi, roisto, shamaani, soturi ja munkki. Pandareenien ominaisratsuja ovat lohikäärmekonnat ().


text: Quilboarit (esiintyneet Suomessa nimellä sikaniskat) ovat Kalimdorissa asuvia villisikahumanoideja. He ovat väkivaltaisia ja ovat Kolmannen sodan lopusta asti kamppailleet örkkien kanssa Durotarin aavikon hallinnasta.


text: Vrykulit ovat suurikokoisia ihmisten kaltaisia olentoja, jotka muistuttavat viikinkejä ja joilla on pitkät parrat sekä eläinten turkeista tehdyt vaatteet. He ovat ihmisten edeltäjiä ja olivat titaanien luoma rotu. He asustivat Northrendin etelärannikolla, mutta yhtäkkiä katosivat tuhanneksi vuodeksi. Mutta Liittouman ja Lauman väen saavuttua Northrendiin, vrykulit ilmestyivät jälleen. Suurin osa heistä ryhtyi Lich-kuninkaan palvelijoiksi.


title: Päivägekot

text: Päivägekot ("Phelsuma") ovat kirkkaan vihreitä sademetsissä eläviä gekkoja. Tähän sukuun kuuluu viisi lajia, joista madagaskarinpäivägekko ("P. madagascariensis") on suosittu lemmikkieläin.


title: Päivägekot

text: Päivägekkoja on eri kokoisia. Jotkin ovat alle 10-senttisiä ja jotkin yli 20 cm pitkiä. Kaikkia päivägekkoja yhdistää vihreä väritys. Niillä on myös punaisen sävyisiä raitoja.


title: Päivägekot

text: Päivägekot syövät pääasiassa erilaisia hyönteisiä, mutta myös makeat hedelmät maistuvat gekoille.


title: Islantilainen keittiö

text: Islantilainen keittiö käyttää monipuolisesti ja paljon kalaa, ja kalastus onkin aina ollut Islannin tärkein elinkeino. Lihaeläiminä pidetään ensisijaisesti lampaita ja karitsoja. Riistaruokaa ovat merilinnut ja luonnonvaraiset kanalinnut, kuten riekko, sekä poro. Islannin maaperän vuoksi viljelymahdollisuudet ovat vähäiset, joten vihannekset ja muut kasvikset ovat enimmäkseen tuontitavaraa. Kuumien lähteiden vedellä lämmitetään joitain kasvihuoneita.


title: Islantilainen keittiö

text: Suosituimpia kaloja ovat kolja ja lohi. Turskaa pyydetään enimmäkseen vientiin. Valaanlihan käyttö on vähentynyt entisajoista. Kalaa valmistetaan ja nautitaan hyvin monin tavoin, myös kuivattuna.


title: Islantilainen keittiö

text: Suosittuja ruokia ovat hapanmaitotuote skyr, savulammas, kleinur, laufabrauð ja bollur.


title: Islantilainen keittiö

text: Keskitalven Þorrablót-juhlan aikaan syödään ”súrmatur” eli heran avulla säilöttyä ruokaa, verimakkaraa, kärvennettyjä lampaanpäitä ja säilöttyjä pässin kiveksiä sekä erityisenä erikoisuutena hapatettua haita. Ruoka voidaan nauttia islantilaisen paloviinan ("brennivín") kanssa.


title: Spencer Rice

text: Spencer Nolan Rice (s. 9. huhtikuuta 1963) on kanadalainen näyttelijä, joka esiintyi parhaan ystävänsä Kenneth Hotzin kanssa televisiosarjassa Kenny vs. Spenny, jota esitettiin vuosina 2003-2010. Rice on ohjannut myös lyhytfilmejä ja toiminut tuottajana. Hän on esiintynyt myös useissa talk show -ohjelmissa.


title: Osmo Kupiainen

text: Osmo Aukusti Kupiainen (10. toukokuuta 1909 Viipuri – 22. syyskuuta 1987 Tampere) oli suomalainen pesäpalloilija ja poliittinen vaikuttaja.


title: Osmo Kupiainen

text: Kupiainen teki merkittävää työtä pesäpalloilun hyväksi sääntöjen ja pelitaktiikan kehittäjänä sekä kouluttajana. Pelaajaurallaan hän kuului Viipurin Pallonlyöjäin suursarjajoukkueeseen varamiehenä. Vuoden 1932 Itä-Länsi-ottelussa hän toimi Idän joukkueenjohtajana. Vuosina 1931–1939 Kupiainen oli Pesäpalloliiton (PPL) päävalmentajana ja koulutustoiminnan johtajana. Vuosina 1939–1940 Kupiainen hoiti PPL:n toiminnanjohtajan tehtäviä. Kupiainen oli myös "Laaka" (myöhemmin "Kiri") -lehden päätoimittaja ja kirjoitti pesäpallosta eri lehtiin nimimerkillä "Piikki". Vuonna 1939 Kupiainen toimi matkanjohtajana Koripallon EM-kisoissa Kaunasissa. Kupiaiselle myönnettiin Pesäpalloliiton kultainen ansiomerkki, SVUL:n hopeinen ansiomerkki ja Suomen Urheilun hopeinen ansioristi. Hänet nimettiin 2012 pesäpallon kunniagallerian jäseneksi.


title: Osmo Kupiainen

text: Kupiainen osallistui politiikkaan Kansallisen Edistyspuolueen viimeisenä puoluesihteerinä vuosina 1950–1951. Edistyspuolueen lopetettua toimintansa hän toimi Suomen Kansanpuolueen ensimmäisenä puoluesihteerinä. Vuosina 1952–1974 Kupiainen oli oikeistolaisen Suomalaisen Yhteiskunnan Tuki -säätiön toiminnanjohtajana.


Täyttä elämää – Junnu – Kotkan poikii ilman siipii on Reijo Ikävalkon kirjoittama Juha ”Watt” Vainion elämäkerta, joka julkaistiin 1998. Kirjan kustansi Gummerus. Ikävalko haastatteli kirjaa tehdessään Vainion sukulaisia ja ystäviä, ja hän itse tapasi Vainion useaan otteeseen vuodesta 1976 hänen kuolemaansa 1990. Kirjan nimi viittaa Vainion kappaleeseen ”Kotkan poikii ilman siipii”.


title: Keinutan kaikua

text: Keinutan kaikua on Laulu-Miesten tallenne vuodelta 2001. Kuoroa johtaa tallenteella sen taiteellinen johtaja, professori Matti Hyökki.


title: Kapitulaatio (sopimus)

text: Kapitulaatio ( < keskiajan latinan "capitulā're", allekirjoittaa sopimuksen pääkappaleet) oli kansainvälinen valtiosopimus, jonka perusteella valtiolla oli toisessa valtiossa oikeus konsulilainkäyttöön eli konsuliensa oikeus käyttää tuomiovaltaa. Tällöin valtion omat viranomaiset pääsivät tuomitsemaan toisessa valtiossa oleskelevia kansalaisiaan. Entisaikaan valtioiden suvereniteetin ei katsottu koskevan niinkään niiden aluetta vaan niiden alamaisia, joten tällaisten järjestelyjen ei katsottu olevan ristiriidassa sen kanssa. Eurooppalaiset valtiot solmivat kapitulaatiosopimuksia etenkin itämaisten valtioiden, kuten Ottomaanien valtakunnan kanssa. Kapitulaatiojärjestelmä ei ole ollut käytössä enää pitkään aikaan. Joissakin maissa se korvattiin sekatuomioistuimilla.


title: Kapitulaatio (sopimus)

text: Varhaisina esimerkkeinä kapitulaation kaltaisista järjestelyistä on pidetty foinikialaisille muinaisessa Memfisissä 1200-luvulla eaa. myönnettyjä erioikeuksia, kalifi Harun al-Rašidin 800-luvulla frankeille myöntämiä takuita ja oikeuksia sekä Antiokian ruhtinaan ja Jerusalemin kuninkaan vuosina 1098 ja 1123 eräiden Italian kaupunkivaltioiden asukkaille antamia myönnytyksiä. Myöhemmin vastaavia käytäntöjä jatkoivat Bysantin keisarit ja Ottomaanien valtakunnan sulttaanit. Useimpien myöhempien kapitulaatiosopimusten esikuvana toimi Ranskan kuningas Frans I:n ja sulttaani Soliman Suuren keskenään vuonna 1536 solmima sopimus. 1700-luvun loppuun mennessä lähes kaikki Euroopan maat olivat solmineet kapitulaatiosopimuksen Ottomaanivaltakunnan kanssa. Tämä johti siihen, että eurooppalaiset saattoivat perustaa Ottomaanivaltakuntaan pankkeja ja kauppahuoneita, jotka saivat kilpailuedun, sillä niiden ei tarvinnut maksaa veroja paikalliselle hallinnolle.


title: Kapitulaatio (sopimus)

text: Imperialismin aikana Euroopan maat saattoivat sotilaallisen voimansa turvin pakottaa muita maita solmimaan myös epätasapuolisia kapitulaatiosopimuksia. Esimerkiksi Ison-Britannian ja Kiinan sopimus vuodelta 1843 antoi brittien luoda oman oikeuslaitoksen Kiinaan, mutta ei myöntänyt kiinalaisille vastaavia oikeuksia Isossa-Britanniassa. Lisäksi koska eurooppalaiset oikeusistuimet olivat yleensä myötämielisiä eurooppalaisille, kiinalaisten osapuolten oli vaikea saada oikeutta eurooppalaisia koskeneissa oikeusjutuissa.


title: Kapitulaatio (sopimus)

text: Ajan mittaan kapitulaatiosopimuksia alettiin itämaissa pitää epäedullisina ja järjestelystä haluttiin päästä eroon. Ottomaanien valtakunnassa kysymys nousi esiin 1800-luvun puolivälissä, mutta länsimaat vastustivat muutosta. Koko järjestelmä lopetettiin Turkin osalta Lausannen rauhansopimuksen yhteydessä 1923. Kiinan kapitulaatiojärjestelyt Ison-Britannian ja Yhdysvaltojen kanssa olivat voimassa vuoteen 1943. Egyptissä kapitulaatiosopimukset korvattiin vuonna 1875 sekatuomioistuimilla, mutta nekin on sittemmin lakkautettu.


title: Hintasääntely

text: Hintasääntely tarkoittaa valtiovallan jollekin tuotteelle määräämää maksimi- tai minimihintaa. Usein sääntelyn tavoitteena on varmistaa maksimihinnalla peruselintarvikkeiden edullisuus kansalaisille. Vaihtoehtoisesti minimihinnalla voidaan pyrkiä esimerkiksi varmistamaan ruoan tuottajien tulotaso.


title: Hintasääntely

text: Mikäli määrätty hinta on korkeampi kuin markkinahinta eli se hinta, jolla kysyntä ja tarjonta ovat yhtä suuret, tuloksena on ylitarjontaa ja alikysyntää (esim. maatalouden "voivuoret" ja "viljavuoret), koska tuottajien into tuottaa kasvaa mutta kuluttajien ostohalu laskee, ks. minimihinta.


title: Hintasääntely

text: Mikäli määrätty hinta on alhaisempi kuin markkinahinta, tuloksena on ylikysyntä eli pula ja alitarjonta (esim. Neuvostoliiton ja muiden sosialististen maiden ruokakauppojen jonot - tai Suomen jonot toisen maailmansodan hintasääntelyn aikana), ks. "hintakatto" eli maksimihinta.


title: Sekatuomioistuin

text: Sekatuomioistuin oli tuomioistuin, jonka jäseninä oli sekä tuomioistuimen kotimaan kansalaisia että ulkomaalaisia. Ne olivat toimivaltaisia rikosasioissa ja pienissä riita-asioissa, joissa ainakin yhtenä osapuolena oli ulkomaalainen. Sekatuomioistuinten käyttöönotto merkitsi kapitulaatioiden lieventymistä. Sekatuomioistuimia perustettiin Turkissa 1800-luvun puolivälistä lähtien ja Egyptissä vuodesta 1876. Egyptissä oli neljä sekatuomioistuinta, joista kolme oli alituomioistuimia ja yksi valitustuomioistuin. Sekatuomioistuinten lopettamisesta sovittiin 1937 Montreux'ssä solmitussa sopimuksessa, jonka mukaan ne tuli lakkauttaa vuoden 1949 loppuun mennessä. Käytännössä ne lopettivat toimintansa jo aiemmin. Turkissa niiden toiminta lakkasi jo ensimmäisen maailmansodan aikoihin ja Egyptissä Montreux'n sopimuksen perusteella.


title: Sekatuomioistuin

text: Kansainvälinen sekatuomioistuin oli nimitys sellaisille ensimmäisen maailmansodan jälkeen perustetuille tuomioistuimille, joissa yksityishenkilöillä oli rajattu oikeus ajaa kannetta valtiota vastaan.


title: Skate 3

text: Skate 3 on EA Black Boxin kehittämä ja Electronic Artsin julkaisema rullalautailuun perustuva urheilupeli, joka on "Skate"-pelisarjan kolmas osa. Peli julkaistiin toukokuussa 2010 PlayStation 3:lle ja Xbox 360:lle.


title: Skate 3

text: Peliin on lisätty kolme vaikeustasoa. Helppo ("easy") tekee hypyistä ilmavampia, nopeuttaa pyörimistä ja tekee grindeistä ”magneettisempia”, jolloin lauta pysyy paremmin reilissä. Normaali ("normal") on hyvä pelisarjaa ennenkin pelanneille. Vaikea ("hardcore") taas muuttaa peliä toiseen suuntaan ja tekee hypyistä matalampia, grindeistä vaikeampia, vauhdin ottamisesta hitaampaa ja muuttaa temppujen tekemisen vaikeammaksi.


title: Skate 3

text: Skate Park on myös iso ominaisuus "Skate 3":ssa. Tämä ominaisuus antaa pelaajalle mahdollisuuden rakentaa omia parkkeja. Kun oma skeittaamispuisto on valmis, voit rullalautailla Skate Parkissasi ystäviesi kanssa netissä.


title: Skate 3

text: Pelin tapahtumat sijoittuvat kuvitteelliseen Port Carvertonin kaupunkiin. Toisin kuin "Skate 2":ssa kaupunki on paljon värikkäämmän näköinen ja sallivampi skeittaamisen suhteen; kun skeittaat vartijan ohi hän ei lähde perääsi, Kaupunki jakaantuu kolmeen alueeseen: yliopisto- ja teollisuusalueeseen sekä keskustaan. Yliopistoalueella on jyrkkiä alamäkiä ja isoja avoimia alueita. Keskustassa taas on tasaisia reunoja ja reilejä. Teollisuusalueella on muun muassa mahtava louhos, joka koostuu yli 10 000 käsintehdystä kivestä.


title: Skate 3

text: "Skate 3":ssa on myös harjoitusosio ”Stereo Skate School”, jossa voi opetella uusia temppuja Coach Frankin kanssa. Coach Frankille äänensä on antanut Jason Lee.


title: Skate 3

text: Demo julkaistiin 15. huhtikuuta 2010. Se sisältää osia harjoitusosiosta, kaksi aluetta Port Carvertonin yliopistoalueelta sekä neljä haastetta, joita voit pelata yksin. Niistä kahta voi pelata myös internetissä tiimihaasteina. Demossa on 20 minuutin aikarajoitus, jonka jälkeen peli nollaantuu ja voit joko poistua tai aloittaa alusta.


title: Islannin maantiede

text: Islanti on Euroopan toiseksi suurin saari, joka sijaitsee Grönlannista itään juuri pohjoisen napapiirin eteläpuolella. Pohjois-Amerikan ja Euroopan mannerlaattojen välinen sauma kulkee saaren läpi lounaasta koilliseen. Asutetut alueet sijaitsevat rannikolla ja saaren keskiosissa ei ole asutusta lainkaan. Islannin luontoon kuuluvat maanjäristykset, vulkaaninen aktiivisuus, lumivyöryt sekä niin sanotut "jökulhlaup"it eli jäätikköjokitulvat. Saari onkin yksi maailman vulkaanisesti aktiivisimmista. Islannin luonnonvaroja ovat kala, vesivoima, geoterminen energia ja piimaa.


title: Islannin maantiede

text: Islannin saaren kokonaispinta-ala on noin 103 000 neliökilometriä, josta 2 757 neliökilometriä eli 2,68 prosenttia on vettä.


title: Islannin maantiede

text: Huolimatta saaren pohjoisesta sijainnista Islannin ilmasto on leudompi kuin voisi olettaa. Esimerkiksi Reykjavíkissa lämpötila on heinäkuussa keskimäärin 11 °C, kun taas tammikuussa 0 °C. Syynä ilmaston leutouteen on meri-ilmasto ja etenkin pohjoiseen lämmintä vettä tuova Golfvirta. Vuosittainen sademäärä on etelärannikolla noin 3 000 millimetriä, kun taas Vatnajökullilla noin 400 millimetriä. Rannikkoalueet ovat usein tuulisia ja myrskyt ovat yleisiä. Kuitenkin ukkoset ovat harvinaisia.


title: Islannin maantiede

text: Islannin ilman lämpöennätys on 30,5 °C vuodelta 1939 ja kylmyysennätys –28 °C vuodelta 1918.


title: Islannin maantiede

text: Islannin korkein kohta on 2 119 metriä korkea Hvannadalshnúkur. Matalin kohta, joka on noin 260 metriä merenpinnan alapuolella, sijaitsee Jökulsárlónin laguunissa. Geologisesti Islanti on nuori maa ja sen muotoutuminen on edelleen käynnissä. Jähmettyessään tulivuorten purkauksien levittämät laavavirrat muodostavat kuhmuraisia laavikoita. Saaren rannikko on eteläosan ehjää rantaviivaa lukuun ottamatta muodostunut lukemattomista vuonoista ja poukamista. Rantaviivaa saarella on 4 988 kilometriä. Luonto on muovannut Þingvellirin kansallispuistoon mannerlaattojen saumakohtaan erääseen niemekkeeseen amfiteatteria muistuttavan muodostelman, jota Islannin parlamentti piti kotipaikkana.


title: Islannin maantiede

text: Islannissa maankohoaminen on kiihtynyt 1980-luvulta alkaen ja on paikoin jopa neljä senttimetriä vuodessa.


title: Islannin maantiede

text: Islannissa sijaitsee yksi tunnetuimmista tällä hetkellä toiminnassa olevista tulivuorista, Hekla. Heklan korkeus on 1 419 metriä. Heklan purkausten väli on vaihdellut 16 vuodesta 121 vuoteen. Viimeisen 7 000 vuoden aikana vuorella on ollut viisi suurta purkausta.


title: Islannin maantiede

text: Eyjafjallajökullin jäätiköllä sijaitsee Eyjafjöll-tulivuori, jonka purkautuessa maaliskuussa 2010 ilmakehään syöksyi tuhkaa yli kahdeksan kilometrin korkeuteen usean päivän ajan. Siksi ilmatila ja lentokentät suljettiin osittain tai kokonaan useaksi päiväksi lähes koko Euroopassa.


title: Islannin maantiede

text: Kasvillisuutta on vain osassa Islantia, sillä eroosion kasvattamat hiekkamaat ja jäätiköt peittävät suurimman osan saaren pinta-alasta. Saaren luonnonvaraisia eläimiä ovat minkit, ketut, porot, kalat ja linnut. Maahan istutetaan metsää suojelemaan kasvillisuutta tuulelta. 1900-luvulla istutettiin kymmeniä miljoonia taimia.


title: Islannin maantiede

text: Islantia asutettaessa saarella oli vielä metsää. Metsät kuitenkin raivattiin polttopuiksi ja pois maanviljelyksen tieltä. Tulivuorten purkaukset ja ilmaston viileneminen estivät puuston luonnonmukaisen uusiutumisen, ja vuosisatojen kuluessa metsät katosivat lähes kokonaan.


title: Islannin maantiede

text: Suurimmat jäätiköt ovat Vatnajökull, Langjökull ja Hofsjökull. Muita jäätiköitä ovat Mýrdalsjökull, Drangajökull, Eyjafjallajökull ja Snæfellsjökull. Jäätiköt muodostavat 11 prosenttia saaren pinta-alasta.


title: Islannin maantiede

text: Islannin pisimmät joet ovat Þjórsá (230 km), Jokulsa a Fjollum (206 km) ja Olfusa (185 km). Suurin osa joista alkaa jäätiköiltä. Jokien vedet sisältävät usein runsaasti roskia, joten ne ovat sameita ja väriltään kellertävän ruskeita. Järviä Islannissa on runsaasti, mutta ne ovat kooltaan melko pieniä. Suurimmat järvet ovat Þórisvatn (83 km²), Þingvallavatn (82 km²) ja Lögurinn (53 km²).


title: Islannin maantiede

text: Geysir on kuuma lähde, josta ajoittain purkautuu vettä ilmaan. Islannin saarella on useita sekä aktiivisia että lepotilassa olevia geysirejä.Islanti oli aiemmin jaettu kahdeksaan hallintoalueeseen.


title: Santeri Alatalo

text: Santeri Alatalo (s. 9. toukokuuta 1990 Tampere) on suomalainen jääkiekkopuolustaja, joka pelaa Sveitsin National League A:n EV Zugissa. Hänen vahvuuksiinsa kuuluu kiekollinen peli ja pelinavaaminen. Alatalon heikkouksiin kuuluu fyysisyys ja ajoittainen ailahtelevuus. Hän saa toisinaan peliaikaa myös ylivoimalla. Alatalolla on myös Sveitsin pelaajalisenssi, joten hän ei vaikuta Zugin ulkomaalaiskiintiöön.


title: Santeri Alatalo

text: Alatalo pelasi juniorina isänsä Matin valmentajauran takia myös Sveitsissä, mutta hänen kasvattajaseuransa katsotaan olevan kuitenkin JYP. Alatalo oli kaudella 2005–2006 JYPin C-nuorten tehokkain puolustaja runkosarjassa tehoilla 7+8=15. Hän oli samalla kaudella myös koko C-nuorten SM-karsintojen tehokkain puolustaja tehoilla 12+6=18. Seuraavan kauden 2006–2007 päätteeksi Alatalo voitti JYPissä B-nuorten Suomenmestaruuden.


title: Santeri Alatalo

text: Kaudeksi 2007–2008 Alatalo siirtyi Hämeenlinnan Pallokerhoon, jossa hän voitti kauden päätteeksi B-nuorten SM-hopeaa. Seuraavalla kaudella 2008–2009 Alatalo debytoi SM-liigassa. Hän teki liigadebyyttinsä kauden neljännessä ottelussa 23. syyskuuta 2008 vieraissa Tapparaa vastaan. Alatalo pelasi kauden aikana kaikkiaan neljä SM-liigaottelua. Hän pelasi miesten pelejä myös kahden Mestis-ottelun verran alle 20-vuotiaiden maajoukkueessa.


title: Santeri Alatalo

text: Kaudella 2009–2010 Alatalo pelasi yhteensä kymmenen Mestis-ottelua lainalla Savonlinnan Pallokerhossa sekä alle 20-vuotiaiden maajoukkueessa. SM-liigassa hän pelasi kauden aikana kolmen runkosarjaottelun verran tehden niissä liigauransa avausmaalin, joka syntyi 18. maaliskuuta 2010 vieraissa Tampereen Ilvestä vastaan. Alatalon osuma jäi HPK:n 2–4-voittoon päättyneen ottelun ratkaisumaaliksi. Hänet palkittiin ottelun "Ilta-Sanomien" kahden tähden tähtipelaajana. Alatalo pelasi SM-liigassa myös yhden playoff-ottelun, joka oikeutti hänet voittamaan kauden päätteeksi SM-hopeaa. Suurimman osan kahdesta ensimmäisestä HPK:n liigaringissä vietetyistä kausistaan Alatalo pelasi kuitenkin joukkueen A-nuorissa.


title: Santeri Alatalo

text: Kausi 2010–2011 oli Alatalon tulokaskausi SM-liigassa. Hän teki 59 runkosarja- ja kahdessa playoff-ottelussa tehot 3+7=10. Tammikuussa 2011 Alatalo teki kaksivuotisen jatkosopimuksen HPK:n kanssa. Kesken viimeisen sopimuskautensa 2012–2013, jo neljän ottelun jälkeen lokakuussa 2012 hän purki sopimuksensa HPK:n kanssa ja siirtyi loppukaudeksi Sveitsin National League A:ssa pelaavan HC Davosin riveihin. Alatalo edusti joukkuetta myös Spengler Cupissa, jonka tähdistökentälliseen hänet yllättäen valittiin. Joulukuussa 2012 Alatalo teki kahdeksi seuraavaksi kaudeksi sopimuksen samassa liigassa pelaavan EV Zugin kanssa. Lokakuussa 2014 hän teki vuoteen 2017 ulottuvan jatkosopimuksen.


title: Santeri Alatalo

text: Alatalo on pelannut kymmenen nuorten ja kahdeksan poikien maaottelua.


title: Santeri Alatalo

text: Alatalon isä Matti toimii tällä hetkellä National League B:ssä pelaavan GC Küsnacht Lionsin päävalmentajana. Hän on aiemmin valmentanut myös SM-liigassa.


title: Pauli Hannula

text: Pauli Edvard Hannula (11. marraskuuta 1902 Kärkölä – ?) oli suomalainen pesäpalloilija ja shakkitaituri.


title: Pauli Hannula

text: Pauli "Pali" Hannula voitti pesäpallossa kaikkiaan 4 Suomen mestaruutta 1925 ja 1929-31 (Lahden Mailaveikot). Hannula oli myös Shakissa 1. luokan pelaaja ja kirjepelissä hän kuului Mestariluokkaan ja voitti muun muassa 1951 Deutsche Schachzeitung -lehden kirjepeliturnauksen ensimmäisenä ulkomaalaisena.


title: Kuusisto (albumi)

text: Kuusisto on Mieskuoro Laulu-Miesten vuonna 2009 95-vuotisjuhlissaan julkaisema, Taneli Kuusiston ja Ilkka Kuusiston musiikkia sisältävä tallenne. Levy ilmestyi 2010.


title: Särkyneille

text: Särkyneille on Laulu-Miesten vuonna 2003 julkaisema, kuoron hengellistä ohjelmistoa sisältävä tallenne. Kuoroa johtaa tallenteella sen taiteellinen johtaja, professori Matti Hyökki.


title: Vuokrasääntely

text: Vuokrasääntely tarkoittaa useimmiten sitä, että viranomaiset määrittävät asunnolle kattovuokran, jota ei saa ylittää.


title: Vuokrasääntely

text: Suomessa vuokrat ovat olleet ajoittain säänneltyjä. 1990-luvun alussa vuokrasääntelystä luovuttiin yleisellä tasolla, mutta sen jälkeenkin esimerkiksi arava-rahoitteiset vuokra-asunnot ovat olleet vuokrasääntelyn piirissä.


title: Vuokrasääntely

text: Suomessakin vuokrasääntely on johtanut vuokrasääntelyasuntojen asumisoikeuden pimeään kauppaan ulkopuolisille. Esimerkiksi 500 euron kuukausivuokran asunto vuokrataan eteenpäin yli 800 eurolla kuussa.


title: Vuokrasääntely

text: Markkinatalouteen kriittisesti suhtautuva Parecon Finland on kritisoinut vuokrasääntelyn purkua. Parecon Finlandin mielestä vuokrasääntelyn purku on johtanut vuokrien nousuun etenkin pääkaupunkiseudulla ja kasvattanut valtion asumistukimenoja. Vuokrien nousu puolestaan voi muodostua taloudellisen kasvun esteeksi.


title: Vuokrasääntely

text: Ruotsissa asunnonvuokrausoikeuksista on vuosien jonot, ja sellaisten sanotaan olevan "kuin lottovoittoja". Muut asunnontarvitsijat joutuvat ottamaan "toisen käden vuokra-asunnon", josta ehkä joutuu tiheästi muuttamaan. Vuokraoikeuden kauppa on laitonta: vuokrasopimuksia saisi vain vaihtaa, mutta niistä maksetaan tuhansia euroja. Jo vuonna 2015 poliisi yhdisti neljä murhaa vuokrasopimusten mustan pörssin kauppaan, jota organisoi myös järjestäytynyt rikollisuus. "Parempaa kuin myydä huumeita", totesi rikollisuutta torjuvan ryhmän johtaja vuokrasopimusten pimeästä kaupasta. Siksi hallitus haluaa kieltää lailla myös ostamisen ja koventaa rangaistuksia. Sen sijaan asiantuntijat, kuten OECD ja IMF, ovat kehottaneet Ruotsia poistamaan vuokrasääntelyä, jotta asuntomarkkinat asettuisivat tasapainoon.


title: Vuokrasääntely

text: Joidenkin taloustieteilijöiden mielestä vuokrasääntelystä on enemmän haittaa kuin hyötyä. Heidän mukaansa vuokrakatot johtavat vähempään asuntojen tarjontaan, enempään kysyntään ja asuntopulaan, ja ne vähentävät omistajan kannustinta kunnossapitää asuntoja. Mikäli vuokra on määritetty niin alas, ettei asunnon korjaaminen kannata vuokranantajalle, asunnot rappeutuvat. Toisaalta vuokrasääntelyn puute saa aikaan hallitsematonta vuokrien nousua, minkä seurauksena köyhillä on hankaluuksia löytää vuokratasoltaan sopiva asunto. Vuokra-asumisen kallista hintaa yritetään Suomessa kompensoida asumistuella, jota taas puolestaan on kritisoitu siitä, että se toimii tulonsiirtona asuntoja omistaville rikkaille.


title: Vuokrasääntely

text: Useimpien taloustieteilijöiden mielestä vuokrakatto vähentää asuntojen tarjontaa ja laatua. Näkökulma perustuu sekä empiiriseen käytännön todistusaineistoon että teoreettisten mallien tutkimukseen. Liberty Fundin ylläpitämän "Library of Economics and Liberty" -laitoksen mukaan vuonna 1992 taloustieteilijöille tehdyssä kyselyssä 76,3 % vastaajista yhtyi väitteeseen "vuokrakatto vähentää asuntojen tarjontaa ja laatua." Täysin eri mieltä oli 6,5 % vastaajista. Vasemmistolaisena tunnettu taloustieteilijä Paul Krugman pitää vuokrasääntelyä esimerkkinä huonosta taloudenpidosta, joka hyvistä tarkoituksistaan huolimatta johtaa vähempään asuntojen rakentamiseen, korkeampiin vuokriin ja rakennusten kurjistumiseen, kun omistajilla ei ole kunnon taloudellista kannustinta pitää huolta vuokra-asunnoistaan. EconLit-kokoelman artikkeleista tehty katsaus osoittaa, että taloustieteilijät pitävät johdonmukaisesti vuokrasääntelyä enemmän haitallisena kuin hyödyllisenä. Katsaus käsittelee muun muassa asuntojen saatavuutta, laatua, kunnossapitoa, vuokratasoa, poliittisia ja hallinnollisia kuluja ja tuloeroja.


title: Vuokrasääntely

text: Hintakatot luovat pulia ja vähentävät laatua. Hintakatto määrää alhaisemman vuokratason, mikä lisää asunnolle halukkaita ottajia - niitäkin, joille se sopii huonommin, ja vähentää halukkaita asuntojen vuokralle tarjoajia, mikä tuottaa pulan. Vuokrasääntely vähentää halua investoida asuntojen rakentamiseen ja kunnossapitoon sekä asuntopulaa pahentamalla nostaa markkinavuokraa, ts. niiden asuntojen vuokraa, jotka eivät ole sääntelyn piirissä. Suomessakin oli vaikea saada vuokra-asuntoja ilman suhteita ennen sääntelyn purkamista, ja vuokranantajien väitetään vaatineen pimeitä vuokria tai seksiä vuokrasopimusta vastaan.


title: Vuokrasääntely

text: Vuonna 1946 sittemmin Nobel-palkitut taloustieteilijät Milton Friedman ja George J. Stigler kritisoivat San Franciscon vuokrasääntelyä. He näkivät sen johtavan tilojen satunnaiseen kohdentumiseen ja tehottomaan käyttöön sekä uusien tilojen rakentamisen vähenemiseen, ja vertasivat tilannetta kaupungissa vuoden 1906 maanjäristyksen jälkeiseen aikaan, jolloin pystyyn jääneisiin rakennuksiin piti asuttaa keskimäärin 40 prosenttia enemmän ihmisiä. Koska vuokrasääntelyä ei ollut, vuokrat nousivat niin paljon, että ihmiset tyytyivät entistä ahtaampaan asumiseen. Tutkittaessa paikallisen sanomalehden uutisia ja ilmoituksia, oli vuokra-asuntoja tarjolla, eikä lehti toisaalta uutisoinut asuntopulasta. Kun vuonna 1946 tuli paljon pienempiä tuhoja, se johti median mukaan vakavaan asuntopulaan. Friedmanin ja Stiglerin mukaan eron syynä oli 1946 toteutettu vuokrasääntely..


title: Vuokrasääntely

text: Useimpien taloustietelijöiden mielestä joidenkin asuntojen vuokrasääntely nostaa muiden asuntojen vuokria tehottoman kohdentumisen pahentaman asuntopulan vuoksi.


title: Talo Ranskassa

text: Talo Ranskassa on vuonna 2009 kuvattu ja Yle Teema -kanavalla kevään 2010 aikana esitetty tosi-TV -pohjainen ranskan kielen opetussarja ja siihen liittyvä samanniminen verkkokurssi. Ohjelmaa juonsi Ella Kanninen. Sarja on jatkoa aiemmille sarjoille "Talo Espanjassa" ja "Talo Italiassa".


title: Talo Ranskassa

text: Kilpailuun valittiin hakijoiden joukosta seitsemän kilpailijaa, jotka matkustivat Montpellier’hen etelä-Ranskaan, jossa he aloittivat ranskan opiskelun ranskankielisen opettajan johdolla. Kirjalliset kokeet ja käytännön kieliharjoitukset toimivat pudotustehtävinä, joiden kautta kussakin jaksossa yksi kilpailija pudotettiin kilpailusta, kunnes voittaja oli selvillä. Opiskelun lomassa kilpailijoille järjestettiin myös vapaa-ajan ohjelmaa. Katsojille näytettiin myös Montpellier’n ja sen ympäristön matkailukohteisiin liittyviä inserttejä.Yleisradion nettisivuilla julkaistiin mm. kilpailijoille tehdyt koekysymykset ja kilpailijoiden blogimerkintöjä sitä mukaan kuin ohjelma eteni. Näin jokaisella oli mahdollisuus seurata kilpailijoiden edistymistä ja opiskella ranskaa samaan tahtiin heidän kanssaan.


title: Fever (Bullet for My Valentinen albumi)

text: Fever on walesilaisen metalliyhtye Bullet for My Valentinen kolmas studioalbumi, joka julkaistiin 27. huhtikuuta 2010. Albumilta julkaistiin singlet "Your Betrayal" ja "The Last Fight". Albumi on tyyliltään huomattavasti rauhallisempi kuin kaksi edellistä, ja siinä on vain vähän huuto-osuuksia. Albumi sai hyvän vastaanoton, ja melko hyvät arvostelut. Laulaja Matt sanoi, että kappale "Alone" on heidän pimein juttunsa koskaan. Jotkut yhtyeen fanit pettyivät albumiin, koska se sisälsi huomattavan vähän huuto-osuuksia.


title: Fever (Bullet for My Valentinen albumi)

text: Albumi debytoi sekä Yhdysvaltain Billboard 200 -listan että Suomen virallisen listan sijalla 3. Suomen albumilistalla pysyi listalla yhteensä 11 viikkoa.


title: Sergei Harkov

text: Sergei Vladimirovitš Harkov (, s. 17. marraskuuta 1970 Moskova, Venäjän SFNT, Neuvostoliitto) on entinen venäläinen telinevoimistelija ja olympiavoittaja.


title: Sergei Harkov

text: Harkov voitti Soulin 1988 olympialaisissa Neuvostoliittoa edustaen kultaa telinevoimistelun joukkuekilpailussa ja permannolla. Hän sijoittui henkilökohtaisessa moniottelussa neljänneksi ja hypyssä kuudenneksi. Atlantan 1996 olympialaisissa hän edusti Venäjää ja voitti kultaa joukkuekilpailussa sekä sijoittui nojapuilla kahdeksanneksi.


title: Sergei Harkov

text: Harkov voitti Birminghamin MM-kilpailuissa 1993 kultaa rekillä sekä saavutti hopeaa moniottelussa. Lausannen EM-kilpailuissa 1990 hän saavutti hopeaa moniottelussa ja permannolla sekä pronssia hevosella. Budapestin EM-kilpailuissa 1992 hän saavutti permannolla pronssia.


title: Notkea maa

text: Notkea maa on rap-artisti Notkean Rotan sooloalbumi. Albumin julkaisi Monsp Records 26. toukokuuta 2010.


title: Notkea maa

text: Notkea maa nousi ilmestymisviikollaan (22/2010) Suomen virallisen listan sijalle 43. Albumi putosi listalta seuraavalla viikolla. Erikoisliikkeiden myyntiä mittaavalla Rumban listalla levy vietti viikon sijalla 13.


title: Notkea maa

text: Albumilta julkaistiin kaksi maistiaiskappaletta "Syö! Juo! Nai!" sekä nimikkokappale "Notkea maa". Kappaleesta "Syö! Juo! Nai!" julkaistiin myös musiikkivideo kesäkuussa 2010.


title: Raïs M’Bolhi

text: Raïs M'Bolhi-Ouhab (, s. 25. huhtikuuta 1986 Pariisi, Ranska) on algerialainen jalkapalloilija. Maalivahtina pelaava M'Bolhi edustaa Turkin Superliigassa pelaavaa Antalyasporia. Hänet on valittu neljästi Algerian parhaaksi maalivahdiksi.


title: Raïs M’Bolhi

text: M'Bolhi aloitteli ammattilaisuraansa vuonna 2004 Marseillessa, jossa hän ei kuitenkaan saanut peliaikaa lainkaan. M'Bolhi vapautettiin sopimuksestaan tammikuussa 2006 ja hän siirtyi samantien skotlantilaiseen Heartsiin kolmosvahdin rooliin. Peliajan vähyyden vuoksi M'Bolhi vietti kauden 2006-2007 lainalla Kreikassa, aluksi Ethnikosissa ja loppukauden Panetolikosissa.


title: Raïs M’Bolhi

text: Sopimuksen päätyttyä M'Bolhi siirtyi Japanin pääsarjaan Ryūkyūn joukkueeseen, jossa hän toimi ykkösvahtina pelaten 34 ottelusta 22. Joukkue kuitenkin jäi sarjassa kolmanneksi viimeiseksi.


title: Raïs M’Bolhi

text: Toukokuussa 2009 M'Bolhi allekirjoitti kahden vuoden sopimuksen bulgarialaisen Slavija Sofian kanssa. Hän pelasi Bulgarian pääsarjan kauden 2008–2009 viimeisessä ottelussa Lokomotiv Sofiaa vastaan. Ottelu päättyi 2–2.


title: Raïs M’Bolhi

text: Kaudella 2009–2010 M'Bolhi nousi joukkueen ykkösvahdin rooliin ja pelasi kauden aikana 25 ottelua. Joukkue sijoittui sarjassa kuudenneksi ja M'Bolhi valittiin kauden päätyttyä sarjan parhaaksi maalivahdiksi.


title: Raïs M’Bolhi

text: Kesän 2010 MM-kisojen myötä M'Bolhi nousi hyvillä otteillaan tietoisuuteen ja herätti kiinnostusta useissa seuroissa. Hän pelasi kaudella 2010–2011 Bulgarian pääsarjan avausottelun Slavija Sofian riveissä, kunnes siirtyi 30. elokuuta 2010 vuoden mittaisella lainasopimuksella toiseen bulgarialaiseen seuraan TsSKA Sofiaan. Siirron myötä M'Bolhi pääsi pelaamaan ensimmäistä kertaa Eurooppa-liigassa. Ensimmäisen ottelunsa hän pelasi TsSKA Sofian paidassa Liteks Lovetšia vastaan 11. syyskuuta 2010. Lokakuussa 2010 venäläinen Rubin Kazan teki 1,5 miljoonan euron tarjouksen M'Bolhista.


title: Raïs M’Bolhi

text: 16. joulukuuta 2010 M'Bolhi allekirjoitti kolmen ja puolen vuoden sopimuksen Venäjän valioliigassa pelaavan Krylja Sovetovin kanssa. Hän pelasi ensimmäisen virallisen ottelunsa joukkueen maalilla 12. maaliskuuta 2011 sarjan avauksessa Spartak Naltšikia vastaan. Ottelu päättyi 1–0 tappioon. M'Bolhi pelasi ensimmäisellä kaudellaan yhteensä 17 sarjaottelua Krylja Sovetovissa. Joukkue sijoitti sijalle neljätoista eli kolmanneksi viimeiseksi Venäjän valioliigassa.


title: Raïs M’Bolhi

text: Kauden jälkeen hänet lainattiin vuodeksi takaisin Bulgariaan, TsSKA Sofian riveihin 2. elokuuta 2011, kun joukkue hankki ykkösvahdikseen Syarhey Vyeramkon. 28. marraskuuta 2011 M'Bolhi voitti toistamiseen Kultaisen hanskan tultuaan valituksi vuoden 2011 Algerian parhaaksi maalivahdiksi. M'Bolhi pelasi kauden päätteeksi Bulgariassa 28 ottelua ja hänen joukkueensa sijoittui Bulgarian pääsarjassa toiseksi. Häviten vain pisteellä mestaruuden.


title: Raïs M’Bolhi

text: M'Bolhi palasi takaisin Venäjälle, mutta joutui tyytymään varamaalivahdin rooliin. Tammikuussa 2013 hän siirtyi lainasopimuksella Ranskan Ligue 2:ssa pelaavaan Gazélec Ajaccioon. Hän pelasi kauden aikana 12 sarjaottelua.


title: Raïs M’Bolhi

text: Elokuussa 2013 M’Bolhi siirtyi TsSKA Sofiaan, jossa hän oli pelannut jo aikaisemmin kahteen otteeseen lainasopimuksella. M’Bolhi pelasi kauden aikana 17 sarjaottelua, kun joukkue sijoittui Bulgarian pääsarjassa toiseksi. Hän sai kauden aikana yhden ulosajon Levski Sofiaa vastaan heitettyään pallolla Larsen Touréa päähän. Touré oli sitä ennen potkaissut M’Bolhin hallussa olevaa palloa.


title: Raïs M’Bolhi

text: M’Bolhi siirtyi heinäkuussa 2014 Yhdysvaltoihin Philadelphia Unionin riveihin. Hän pelasi avauskaudellaan neljä ottelua.


title: Raïs M’Bolhi

text: Elokuussa 2015 M’Bolhi siirtyi Turkkiin Antalyasporin joukkueeseen. Hän pelasi kauden aikana kaksitoista sarjaottelua ja seitsemän cup ottelua.


title: Raïs M’Bolhi

text: Tammikuussa 2017 M’Bolhi siirtyi Stade Rennais kesken kauden 2016–2017. Hän ei pelannut joukkueessa ainuttakaan ottelua kauden jälkimmäisellä puoliskolla, mutta pelasi yhden ottelun Stade Rennais'n kakkosjoukkueessa CFA-sarjatasolla.


title: Raïs M’Bolhi

text: M'Bolhi on pelannut Ranskan alle 16- ja 17-vuotiaiden maajoukkueessa 2000-luvun alussa. Hänellä oli myös mahdollisuus pelata Algerian nuorten maajoukkueessa, mutta silloinen Marseillen urheilujohtaja uhkasi antaa potkut mikäli M'Bolhi olisi suostunut kutsuun.


title: Raïs M’Bolhi

text: Toukokuussa 2010 Algerian maajoukkueen päävalmentaja Rabah Saadane nimesi hänet tekemäänsä 25 pelaajan listaan, joista hän valitsi 23 pelaajaa vuoden 2010 MM-kisoihin. M'Bolhi valittiin myös lopulliseen joukkueeseen ja hän pelasi ensimmäisen maaottelunsa Algerian paidassa tultuaan vaihdosta kentälle 28. toukokuuta 2010 pelatussa harjoitusottelussa Irlantia vastaan. Toisen maaottelunsa M'Bolhi pelasi Englantia vastaan vuoden 2010 MM-kisoissa 18. kesäkuuta, korvattuaan loukkaantuneen ykkösvahdin Faouzi Chaouchin. Hän pelasi kisojen aikana myös Algerian viimeisen lohko-ottelun Yhdysvaltoja vastaan. Algerian kisat päättyivät alkulohkoon.


title: Raïs M’Bolhi

text: M’Bolhi valittiin maansa ykkösvahdiksi myös Brasilian MM-kisoihin 2014. Hän pelasi uransa kolmannenkymmenennen maaottelun alkulohkon toisessa ottelussa Etelä-Koreaa vastaan. M’Bolhi pelasi turnauksessa Algerian kaikki neljäottelua, kun maan kisat päättyivät neljännesvälieräottelussa Saksaa vastaan. Kyseisessä ottelussa hänet valittiin ottelun parhaaksi pelaajaksi.M'Bolhi syntyi Pariisissa kinshasankongolaiselle isälle ja algerialaiselle äidille. Hänen vanhempansa kuitenkin erosivat M'Bolhi ollessa nuori, jonka myötä hän asui äitinsä luona. M'Bolhi isoäiti kasvatti pojan algerialaisen perinteiden mukaan ja tämän myötä M'Bolhi puhuu ja ymmärtää hieman arabiaa.


title: Kuution kahdentaminen

text: Kuution kahdentaminen eli Deloksen probleema on yksi kolmesta jo antiikin Kreikassa pohdituista ratkaisemattomista geometrisista konstruktiotehtävistä. Tehtävän on muodostaa kuutio, jonka tilavuus on kaksi kertaa niin suuri kuin annetun kuution. Tällaisen kuution sivun on oltava yhtä suuri kuin alkuperäisen kuution sivu kerrottuna luvun 2 kuutiojuurella formula_1 ≈ 1,25992105. Vuonna 1837 Pierre Vantzel todisti, että tehtävää ei voida ratkaista harpilla ja viivaimella.


title: Kuution kahdentaminen

text: Nimitys "Deloksen probleema" johtuu tarinasta, jonka mukaan probleema olisi askarruttanut Kreikan Delos-saaren asukkaita. Tarinan mukaan saarelle levisi ankara ruttoepidemia. Tällöin saarelaiset kysyivät Delfoin oraakkelilta, mitä olisi tehtävä, jotta rutosta päästäisiin eroon. Oraakkeli vastasi, että Apollo oli suuttunut, koska hänen kunniakseen saarelle pystytetty kuutiomainen alttari oli liian pieni: sen olisi pitänyt olla kaksi kertaa niin suuri kuin se oli. Ensin saarelle aiottiin pystyttää uusi alttari, joka olisi ollut kaikkiin suuntiin kaksi kertaa alkuperäisen suuruinen, mutta tällöin sen tilavuus olisikin ollut kahdeksan kertaa alkuperäisen kokoinen..


title: Billy Strayhorn

text: William Thomas ”Billy” Strayhorn (29. marraskuuta 1915 – 31. toukokuuta 1967) oli yhdysvaltalainen pianisti, säveltäjä ja sovittaja, joka tunnetaan parhaiten Duke Ellingtonin orkesterista. Hän oli Ellingtonin pääyhteistyökumppani 30 vuoden ajan ja osallistui yli 200 kappaleen säveltämiseen tai sovittamiseen. Hän esiintyi toisinaan konserteissa orkesterin kanssa ja nauhoitti 1950- ja 1960-luvulla myös sooloartistina. Tunnetuimpia Strayhornin säveltämiä kappaleita ovat ”Lush Life”, ”Chelsea Bridge”, ”Satin Doll” sekä Ellingtonin orkesterin tunnusmusiikkina pitkään toiminut ”Take the ’A’ Train”.


title: Billy Strayhorn

text: Strayhorn syntyi marraskuussa 1915 Daytonissa, Ohiossa ja varttui Hillsboron kaupungissa Pohjois-Carolinassa. Hänen äitinsä oli viidentoista ikäinen Billyn syntyessä, ja isä jätti perheen pian lapsen syntymän jälkeen. Viisivuotiaana Billy muutti tätinsä luo Montclairiin ja muutti lapsuudessaan useita kertoja eri sukulaisten hoidettavaksi. Hän opiskeli musiikkia lapsuudessaan ja aloitti pianonsoiton heti kun oli tarpeeksi pitkä ylettyäkseen koskettimiin.


title: Billy Strayhorn

text: Perhe muutti Pittsburghiin pian Billyn kouluunmenon jälkeen. Saadakseen rahaa pianon ostoon hän työskenteli koulun jälkeen lehtimyyjänä Pittsburghin juutalaiskorttelissa sijaitevan Pennfield Drug Store -nimisen apteekin kulmalla. Myöhemmin apteekin omistaja palkkasi hänet apulaiseksi apteekkiin. Ostettuaan lopulta pianon hän alkoi saada yksityisopetusta pianonsoittoon. Hän harjoitteli soittamista joka päivä ja oli toisinaan myöhässä työstään soittamisen takia. High schoolissa ollessaan Strayhorn soitti koulun yhtyeessä ja sävelsi tuotantoon asti päätyneen musikaalirevyyn, jonka pääosaa esitti Billy Eckstine. Tuona aikana hänet tunnettiin kiinnostuksestaan eurooppalaiseen taidemusiikkiin, ja koulun päättäjäisjuhlassaan hän esitti Edvard Griegin pianokonserton a-molli. Myöhemmin Strayhorn pääsi opiskelemaan musiikkia Pittsburghin musiikkiopistoon. Hänellä oli enemmän klassisen musiikin koulutusta kuin useimmilla aikakauden jazzpianisteilla.


title: Billy Strayhorn

text: Strayhorn alkoi 1930-luvun puolivälissä kiinnostua jazzmusiikista kahden ystävänsä opastamana. Hän näki Duke Ellingtonin ensimmäistä kertaa konsertissa vuonna 1934 ja innostui tämän musiikista suuresti. Strayhorn on myöhemmin sanonut, ettei mikään tapahtuma ollut vaikuttanut hänen elämäänsä yhtä paljon kuin tuon konsertin kuuleminen.


title: Billy Strayhorn

text: 1. joulukuuta 1938 Strayhornin ystävä järjesti tälle mahdollisuuden päästä tapaamaan Ellingtonin erään konsertin jälkeen soittopaikan takahuoneessa. Strayhorn soitti orkesterinjohtajalle muutamia omia sävellyksiään ja sovituksiaan tämän kappaleista, esittäen muun muassa ”Sophisticated Ladyn” ensin Ellingtonin soittoa matkien ja sitten omalla tyylillään. Ellington kiinnostui heti nuoren pianistin lahjakkuudesta. Vaikka yhtyeessä oli jo vakituinen pianisti, Ellington palkkasi Strayhornin yhtyeeseensä siltä istumalta.


title: Billy Strayhorn

text: Duke Ellington lähti pian yhtyeensä kanssa Euroopan-kiertueelle ja pyysi poikaansa Merceriä pitämään huolta Strayhornista hänen poissa ollessaan. Strayhorn soitti lyhyen ajan pianoa Mercer Ellingtonin yhtyeessä, ja vanhemman Ellingtonin palattua kiertueelta tämä otti hänet yhtyeensä vakituiseksi sovittajaksi ja kakkospianistiksi.


title: Billy Strayhorn

text: Strayhornin ensimmäinen työtehtävä Ellingtonin yhtyeessä oli sovittaa kappaleet ”Savoy Strut” ja ”Like a Ship in the Night” saksofonisti Johnny Hodgesin johtamia pienryhmänauhoituksia varten. Ellington oli tyytyväinen sovitukseen ja antoi Strayhornin huolehtia pienryhmänauhoituksista lähes kokonaan. Strayhornille annettiin pian vastuu myös yhtyeen lauluosuuksien suunnittelusta. Ennen pitkää hänestä tuli Ellingtonin pääyhteistyökumppani sävellys- ja sovitustyössä, ja heidän yhteistyönsä jatkui aina Strayhornin kuolemaan asti.


title: Billy Strayhorn

text: Ellingtonin yhtye lähti vuonna 1939 kiertueelle Ruotsiin ja muualle Eurooppaan. Strayhorn jäi Yhdysvaltoihin säveltämään yhtyeelle uutta materiaalia. Vuodesta 1940 alkaen hän alkoi osallistua yhtyeen nauhoituksiin pianistina; hänen nimeään ei tosin usein mainittu soittajalistassa. Strayhornin ja Ellingtonin soittotyylit olivat lähellä toisiaan, ja molemmat ottivat myös vaikutteita toisen soitosta. Soittaessaan yhtyeessä Strayhorn pyrki mukailemaan Ellingtonin soittotyyliä, koska tiesi mitä Ellington soittaisi tietyssä tilanteessa ja mitä yhtye odotti tapahtuvan. Muissa kokoonpanoissa soittaessaan hänen soittonsa erosi selvemmin Ellingtonista.


title: Billy Strayhorn

text: Strayhorn soitti silloin tällöin orkesterin konserteissa pianoa Ellingtonin seurustellessa ihmisten kanssa katsomossa tai takahuoneessa ennen saapumistaan lavalle. Hän kuitenkin esiintyi vuoden 1950 Euroopan-kiertuetta lukuun ottamatta harvoin yhtyeen kanssa eikä hänellä ollut orkesterissa missään vaiheessa erillistä asemaa tai työtehtävää. Hän ei saanut edes vakituista palkkaa, vaan Ellington otti hänen raha-asiansa suoraan omaan hoitoonsa pitäen huolta hänen asumiseen, pukeutumiseen ja elämiseen liittyvistä kustannuksistaan.


title: Billy Strayhorn

text: Strayhornilla todettiin vuonna 1964 ruokatorven syöpä, jota pitkäaikainen tupakanpoltto ja alkoholinkäyttö olivat pahentaneet. Viimeiset sävellyksensä pianisti viimeisteli sairaalassa ollessaan ennen kuolemaansa toukokuussa 1967. Strayhorn kuoli 31. toukokuuta 1967 ystävänsä Lena Hornen kotona New Yorkissa. Strayhornin kuoleman jälkeen Ellington nauhoitti tämän kunniaksi albumin "...And His Mother Called Him Bill", joka koostui Strayhornin säveltämästä musiikista ja sisälsi muun muassa hänen viimeiseksi jääneen sävellyksensä ”Blood Count”.


title: Billy Strayhorn

text: Tunnetuinta sävellystään ”Lush Lifea” Strayhorn alkoi työstää jo vuonna 1933. Vuoteen 1939 mennessä sävel ja sanat olivat valmiina, mutta pianistilla itsellään ei ollut kiinnostusta julkaista kappaletta ja ensimmäinen nauhoitus tehtiinkin vasta vuonna 1948. Ellington ei koskaan äänittänyt kappaletta, mutta Nat King Colen nauhoitus vuonna 1949 nosti kappaleen pinnalle ja ennen pitkää lukuisien artistien levyttämäksi jazzstandardiksi.


title: Billy Strayhorn

text: Ensimmäinen Ellingtonin äänittämä Strayhornin sävellys oli ”Something to Live For”, jonka tämä nauhoitti maaliskuussa 1939 säveltäjän itsensä toimiessa pianistina. Vuonna 1941 Ellington ei saanut muusikkoliitto ASCAP:n lakon takia soittaa omia kappaleitaan radiossa, minkä vuoksi hän värväsi Strayhornin ja poikansa Mercerin kirjoittamaan yhtyeelle uutta materiaalia. Strayhorn sävelsi uuteen repertuaariin muun muassa kappaleet ”Chelsea Bridge”, ”Day Dream” ja ”Take the ’A’ Train”. Jälkimmäisen sävellyksen Strayhorn oli alun perin heittänyt roskakoriin, koska se muistutti hänen mielestään liikaa kilpailija Fletcher Hendersonin sovituksia. Kappale otettiin yhtyeen tunnuskappaleeksi, ja siitä on sittemmin tullut jazzstandardi ja yksi Strayhornin tunnetuimmista sävellyksistä.


title: Billy Strayhorn

text: Ellington merkitytti itsensä usein sävellyksen toiseksi tekijäksi, mikä oli yleistä aikakauden orkesterinjohtajille. Toisaalta Strayhorn viimeisteli monia Ellingtonin sävellyksiä ilman erillistä merkintää tai korvausta; asiasta turhautunut Strayhorn jopa lähti Ellingtonin yhtyeestä lyhyeksi ajaksi vuonna 1955. Kuitenkin Strayhorn sanoi vuonna 1956 Down Beat -lehden haastattelussa pitävänsä Ellingtonin kanssa työskentelemisestä, erityisesti siksi että tämä ei asettanut rajoituksia materiaalin valinnalle tai kappaleiden pituudelle.


title: Billy Strayhorn

text: Ellingtonin yhtyeessä soittamisen lisäksi soitti Ellington Indigos -nimisessä triossa ja esiintyi yhtyetoveriensa kuten Clark Terryn ja Johnny Hodgesin soolonauhoituksissa. Vuonna 1950 hän nauhoitti Ellingtonin kanssa duettoalbumin "Great Times". Hän nauhoitti omalla nimellään albumit "Billy Strayhorn Septet" (1958), "Live!" (1958), "Cue for Saxophone" (1959), "The Peaceful Side" (1961) sekä "Billy Strayhorn and the Orchestra LP" (1961).


title: Billy Strayhorn

text: Yhteensä Strayhorn osallistui yli 200 Ellingtonin orkesterin ohjelmistoon kuuluneen kappaleen tekemiseen lähes 30 vuotta kestäneen yhteistyön aikana. Hän otti myös osaa moniin Ellingtonin laajoista sarjasävellyksistä, mukaan lukien vuoden 1947 ”Deep South Suite”, vuoden 1957 ”Shakespearean Suite” sekä vuoden 1962 ”Peer Gynt Suite”. Strayhorn sai vuonna 1946 Esquire Silver Award -palkinnon sovitustyöstään.


title: Billy Strayhorn

text: Strayhornin ja Ellingtonin yhteistyö oli niin saumatonta ja sävellystyyli niin lähellä toisiaan, että joissain tapauksissa on vaikeaa erottaa mikä osa oli Ellingtonin ja mikä Strayhornin kirjoittama. Toisaalta Ellingtonin basisti Aaron Bell on sanonut, että yhtyeen jäsenet erottivat aina oliko jokin sävellys Ellingtonin vai Strayhornin käsialaa; hänen mukaansa Strayhornin kappaleet olivat herkempiä ja monimutkaisempia kuin Ellingtonin.


title: Billy Strayhorn

text: Jazztoimittaja Stanley Dancen mukaan Ellingtonin sävellykset pohjautuivat enemmän bluesiin, kun taas Strayhornin vaikutteet olivat Claude Debussyn ja Maurice Ravelin edustamassa impressionismissa. Erityisesti ”Chelsea Bridge” -sävellystä pidetään selkeästi impressionismivaikutteisena. Strayhornin elämäkerran kirjoittaja David Hajdun mukaan sävellyksen taidemusiikkivaikutteet näkyvät melodian ja harmonian yhdistämisessä orgaaniseksi kokonaisuudeksi. Sen on sanottu muistuttavan Ravelin sävellystä ”Valses nobles et sentimentales”, jota Strayhorn ei kuitenkaan omien sanojensa mukaan ollut koskaan kuullut. Strayhorn osasi säveltää myös tanssittavia, ”svengaavia” kappaleita, joista tunnetuin esimerkki on ”Take the ’A’ Train”.


title: Billy Strayhorn

text: Strayhorn kirjoitti sanat kappaleisiinsa samanaikaisesti sävelen kanssa. Hänen mukaansa laulun viimeistely ei tapahtunut pianon ääressä, vaan sävel ja sanat saattoivat saada lopullisen muotonsa esimerkiksi kadulla kävellessä.


title: Billy Strayhorn

text: Vaikka Strayhorn olikin arvostettu säveltäjä, hänen maineensa jäi hänen elinaikanaan jossakin määrin Ellingtonin varjoon. Myöhemmin hänen vaikutustaan sovittajana ja sanoittajana on alettu ymmärtää paremmin. Musikologi Walter van de Leur julkaisi vuonna 2002 Strayhornin sävellyksiä analysoivan teoksen "Something to Live For".


title: Billy Strayhorn

text: Strayhorn oli jo teini-ikäisenä intellektuelli, luki "The New Yorkeria" ja puhui sujuvaa ranskaa. Hän erottui aina väkijoukosta pienen kokonsa ja silmälasiensa takia. Hänen ystävänsä kutsuivat häntä usein nimellä ”Swee Pea” Kippari-Kalle-sarjakuvan samannimisen henkilöhahmon (suom. "Hajuherne") mukaan. Lempinimen keksi Ellingtonin yhtyeen saksofonisti Toby Hardwick. Strayhornilla oli useita muitakin lempinimiä, kuten ”Weely” (muunnos yleisestä kutsumanimestä Willie) ja ”Strays”. Hänestä tuli New Yorkissa tunnettu runsaasta alkoholinkäytöstään, joka paheni entisestään iän myötä.


title: Billy Strayhorn

text: Strayhorn oli avoimesti homoseksuaali, mikä tuohon aikaan aiheutti usein vahvoja ennakkoluuloja. Pelkästään mustaihoisen esiintyjän hyväksyminenkin tuotti vielä yhdysvaltalaiselle yleisölle vaikeuksia, ja Strayhornin elämäkerran kirjoittaja David Hajdu onkin spekuloinut että Strayhorn olisi mahdollisesti joutunut pitämään seksuaalisen suuntautumisensa salassa jos olisi esiintynyt näkyvämmässä roolissa kuten yhtyeen johtajana.


title: Billy Strayhorn

text: Ellington hyväksyi Strayhornin homoseksuaalisuuden, mikä oli tälle tärkeä asia. Strayhornista oli tullut jo tärkeä yhteistyökumppani Ellingtonille ennen kuin tämä sai tietää hänen seksuaalisesta suuntautumisestaan, ja orkesterinjohtaja jätti aikakaudelle tyypilliset ennakkoluulonsa sivuun. Ellingtonin hyväksymistä pidetään yhtenä syynä Strayhornin omistautumiseen tämän musiikille. Ellington pyysi Strayhornin silloin tällöin turvalliseksi seuralaiseksi omille tyttöystävilleen.


title: Billy Strayhorn

text: Ellington esitteli Strayhornin laulaja Lena Hornelle vuonna 1941 "Jump for Joy" -musikaalin ensi-illan tauolla, ja näistä tuli läheiset ystävät aina Strayhornin kuolemaan asti. Horne on sanonut hänen ja Strayhornin olleen kuin sisko ja veli. Horne esiintyi Strayhornin kunniaksi järjestetyssä tribuuttikonsertissa New Yorkin JVC Jazz Festivalilla vuonna 1993; samana vuonna hän julkaisi albumin "We’ll Be Together Again", joka sisälsi useita Strayhornin sävellyksiä.


title: FC Hämeenlinnan kausi 2010

text: FC Hämeenlinna lähti kauteen 2010 nuorentuneella joukkueella, joka oli ennakkoarvioista huolimatta asettanut tavoitteekseen sijoituksen sarjan kuuden parhaan joukossa. Joukkueen kapteenina toimi edelliskaudella lopettaneen Jani Sipilän korvnnut seuralegenda Olli Lehtimäki. Valmentajana jatkoi Teuvo Palkki. Palkki, joka oli ollut mukana jo vuonna 1992 pelaajana joukkueessa, lopetti uransa tähän kauteen.


title: FC Hämeenlinnan kausi 2010

text: FC Hämeenlinna sijoittui Ykkösessä sijalle 10. ja eteni Suomen Cupissa 4. kierrokselle.


title: FC Hämeenlinnan kausi 2010

text: FC Hämeenlinna osallistui muutaman kauden tauon jälkeen Suomen Cupiin ja eteni kilpailussa neljännelle kierrokselle, jossa vastaan asettunut FC Haka oli vahvempi maalein 1-2. Ensimmäisessä ottelussa FC Hämeenlinna kaatoi naantalilaisen VG-62:n alkuhetkien rynnistyksellä, kun Mikko Kalervo ja Jukka-Pekka Tuomenoja veivät Valkoiset nopeaan johtoon. Ottelun loppulukemat viimeisteli upealla vapaapotkulla nuori Eetu Kokkinen.


title: FC Hämeenlinnan kausi 2010

text: Hakaa vastaan pelatussa kotiottelussa Valkoisten parhaat tilanteet tulivat ensimmäisellä puoliajalla Arber Istrefille, joka ei onnistunut maalinteossa ottelun alussa ja toisen puoliajan kovassa hämeenlinnalaispainostuksessa Ilpo Vernolle sekä lopulta yliajalla ottelun kaventaneelle Tuomenojalle. Hakaa vastaan pelatussa ottelussa myös Olli Lehtimäki avasi kautensa pelaten erinomaisen ottelun. Muita erikoisuuksia oli Jere Suomalaisen pelaaminen laitapuolustajana joukkueen puolustajapulan vuoksi.


title: FC Hämeenlinnan kausi 2010

text:
3. kierros
4.kierros


title: FC Hämeenlinnan kausi 2010

text: FC Hämeenlinnan kausi 2010 oli vaikea. Hämeenlinna otti ensimmäisen voittonsa viidennessä ottelussa Oulussa OPS-jp:n vieraana, mutta kotona täyteen pistepottiin pystyttiin vasta elokuussa 16. kierroksella, kun FC KooTeePee kaatui kotona 2-0. FC Hämeenlinna kärsi myös pahoista loukkaantumisista kauden aikana, sillä liigasta takaisin kotiin palannut Jussi Heikkinen oli sivussa koko kauden ja ykkösmaalivahtina kauteen lähtenyt Antti Ekholm loukkaantui heinäkuun lopussa.


title: FC Hämeenlinnan kausi 2010

text: Kausi päättyi kuitenkin iloisissa tunnelmissa, sillä viimeisellä kierroksella PS Kemistä otettu vierasvoitto ratkaisi tulevalle kaudelle Ykkösen sarjapaikan ja sysäsi tiukan taistelutoverin, TPV:n Kakkoseen.


title: Nu au Plateau de Sculpteur

text: Nu au Plateau de Sculpteur on Pablo Picasson öljyväriteos, jonka hän maalasi vuonna 1932. Teoksessa esiintyy hänen rakastajattarensa Marie-Thérèse Walter.


title: Nu au Plateau de Sculpteur

text: Teos myytiin 106 miljoonalla Yhdysvaltain dollarilla Christie’sin huutokauppakamarissa New Yorkissa vuonna 2010. Myyntihinta oli korkein huutokaupassa taideteoksesta koskaan maksettu.


title: Simo Pursiainen

text: Simo Pursiainen () oli suomalainen jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa sotilaana Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueen varajohtajana Valkoisessa armeijassa.


title: Simo Pursiainen

text: Pursiaisen vanhemmat olivat työmies Nehemias Pursiainen ja Eeva Sohvia Airaksinen. Hänet vihittiin avioliittoon vuonna 1920 Tyyne Maria Jokelan kanssa. Hän kävi kansakoulun ja suoritti yksityisesti viidennen luokan Helsingin suomalaisessa lyseossa vuonna 1924. Hän suoritti 1. Divisioonan rehumestari- ja kuormastonhoitajakurssin vuonna 1924.


title: Simo Pursiainen

text:
Pursiainen työskenteli puuseppänä ennen liittymistään vapaaehtoisena Saksassa sotilaskoulutusta antavan Jääkäripataljoona 27:n täydennysjoukkoon 3. huhtikuuta 1916, josta hänet siirrettiin pataljoonan 1. komppaniaan 23. heinäkuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella sekä Aa-joella.
Pursiainen astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueen varajohtajaksi 4. Jääkärirykmentin 11. jääkäripataljoonan 3. komppaniaan. Hän osallistui sisällissodan taisteluihin Viipurissa, jossa hän haavoittui pahasti 25. huhtikuuta 1918.